				|

		52013PC0620

			Proposta għal REGOLAMENT TAL-PARLAMENT EWROPEW U TAL-KUNSILL dwar il-prevenzjoni u l-ġestjoni tal-introduzzjoni u t-tixrid tal-ispeċijiet aljeni invażivi /* COM/2013/0620 final - 2013/0307 (COD) */

			   	MEMORANDUM TA’ SPJEGAZZJONI
1.           KUNTEST
TAL-PROPOSTA
L-ispeċijiet aljeni invażivi
(Invasive alien species - IAS) huma speċijiet li inizjalment jiġu
ttrasportati permezz ta' azzjoni mill-bniedem barra mill-firxa naturali
tagħhom madwar ostakli ekoloġiċi, u li mbagħad jibqgħu
jgħixu, jirriproduċu u jinxterdu, u li għandhom impatti
negattivi fuq l-ekoloġija tal-post il-ġdid tagħhom kif ukoll
konsegwenzi serji fil-livell ekonomiku u soċjali. Ġie stmat li fost
l-għadd ta' aktar minn 12 000 speċi aljena li tinsab fl-ambjent
Ewropew, bejn 10 u 15 % irriproduċew u nxterdu, u kkawżaw
ħsara ambjentali, ekonomika u soċjali.
L-impatt tal-IAS fuq il-bijodiversità huwa
sinifikanti. L-IAS huma waħda mill-kawżi ewlenin, u li qed tkompli
tikber, għat-telf tal-bijodiversità u l-estinzjoni tal-ispeċijiet.
F'dak li għandu x'jaqsam mal-impatti soċjali u ekonomiċi, l-IAS
jistgħu jkunu vetturi ta’ mard jew jikkawżaw problemi ta’
saħħa direttament (eż. l-ażma, id-dermatite u l-allerġiji).
Jistgħu jagħmlu ħsara fl-infrastruttura u fil-faċilitajiet
rikreattivi, ixekklu l-foresti jew jikkawżaw telf agrikolu, biex insemmu
ftit mill-ħsarat li jistgħu jikkawżaw. Huwa stmat li l-IAS
jiswew lill-Unjoni tal-anqas EUR 12-il biljun fis-sena u l-ispejjeż
tal-ħsarat qed ikomplu jiżdiedu.
Bl-Istrateġija
għall-Bijodiversità 2020, l-Unjoni impenjat ruħha li twaqqaf
it-telf tal-bijodiversità sal-2020, f’konformità mal-impenji internazzjonali
adottati mill-partijiet għall-Konvenzjoni fuq id-Diversità Bijoloġika
fl-2010 f’Nagoya, fil-Ġappun. Fil-fatt, il-problema tal-IAS mhijiex
limitata fl-Ewropa, iżda tinsab madwar id-dinja. Għall-kuntrarju ta’
wħud mis-sħab kummerċjali tagħha, l-Unjoni Ewropea
bħalissa m’għandhiex qafas komprensiv biex tindirizza t-theddidiet li
jġibu magħhom l-IAS.
Qafas regolatorju
S’issa m’hemm l-ebda qafas tal-UE li
jindirizza l-IAS b'mod komprensiv. Ftit mill-IAS huma indirizzati
bil-leġiżlazzjoni tal-UE. L-aġenti ta’ mard u l-pesti
tal-annimali u l-pjanti u l-prodotti tagħhom huma koperti rispettivament
bir-reġim tas-saħħa tal-annimali (diversi Regolamenti u
Direttivi) u bir-reġim tas-saħħa tal-pjanti (2000/29/KE).
Ir-Regolament dwar il-Kummerċ ta' Flora u Fawna Selvaġġi
(338/97) jistabbilixxi restrizzjonijiet fuq l-importazzjonijiet ta' speċijiet
fil-periklu, inklużi importazzjonijiet ta' seba' IAS. Ir-Regolament dwar
l-użu ta' speċi aljeni u li ma jinstabux lokalment fl-akkwakultura
(708/2007) jindirizza r-rilaxx tal-ispeċijiet aljeni għall-iskopijiet
tal-akkwakultura. Ir-Regolamenti dwar il-prodotti għall-protezzjoni
tal-pjanti (1107/2009) u dwar il-prodotti bijoċidali (528/2012)
jindirizzaw ir-rilaxx intenzjonat ta' mikroorganiżmi bħala prodotti
għall-protezzjoni tal-pjanti jew prodotti bijoċidali rispettivament.
Fl-aħħar nett, id-Direttiva dwar l-Għasafar (2009/147/KE) u d-Direttiva
dwar il-Ħabitats (92/43/KEE), id-Direttiva Qafas dwar l-Ilma (2000/60/KE)
u d-Direttiva Kwadru dwar l-Istrateġija Marina (2008/56/KE)
jeħtieġu r-ristawr tal-kundizzjonijiet ekoloġiċi u
jirreferu għall-ħtieġa li jitqiesu l-IAS. Madankollu, l-azzjoni
eżistenti fil-livell tal-Unjoni ma tindirizzax il-maġġoranza
tal-IAS.
L-Istati Membri qed jieħdu għadd ta'
miżuri sabiex jindirizzaw l-IAS, iżda din it-tip ta' azzjoni tibqa'
reattiva b'mod predominanti, tfittex li tnaqqas il-ħsara li diġà qed
tiġi kkawżata mingħajr ma tikkunsidra biżżejjed
il-prevenzjoni jew l-identifikazzjoni u r-rispons għal theddid ġdid.
L-isforzi huma frammentati, b'nuqqasijiet sostanzjali fil-kopertura
tal-ispeċijiet, u ħafna drabi mhumiex koordinati sew. L-IAS ma
jirrispettawx il-fruntieri u jistgħu jinxterdu faċilment minn Stat
Membru għal ieħor. Għalhekk, azzjoni meħuda fil-livell
nazzjonali mhix biżżejjed biex tħares l-Unjoni mit-theddid ta'
ċerti IAS. Barra minn hekk, dan l-approċċ frammentat jista'
jwassal biex Stat Membru jiddgħajjef minħabba nuqqas ta' azzjoni fi
Stati Membri ġirien. Apparti dan, ir-restrizzjonijiet differenti fuq
il-kummerċjalizzazzjoni tal-IAS bejn l-Istati Membri huma ineffettivi
ħafna għaliex l-ispeċijiet jistgħu jiġu ttrasportati
jew jinxterdu madwar il-fruntieri tal-Unjoni faċilment. Barra minn hekk,
dawn il-projbizzjonijiet differenzjati qed ixekklu l-moviment ħieles
tal-prodotti fis-suq intern u l-kundizzjonijiet ma jibqgħux ekwi
għas-setturi li jużaw jew jinnegozjaw l-ispeċijiet aljeni.
Analiżi
tal-problema
L-IAS qed jiġu introdotti fl-Unjoni
permezz ta' żewġ kanali: 1) ċerti speċijiet aljeni huma
mixtieqa u jiġu introdotti fl-Unjoni intenzjonalment (eż. interessi
kummerċjali, għanijiet ornamentali, annimali ta' kumpanija, kontroll
bijoloġiku); 2) xi speċijiet aljeni jiġu introdotti b'mod mhux
intenzjonat bħala kontaminanti ta' prodotti (kummerċ fi prodotti
oħra) jew jistgħu jkunu qed jirkbu jew moħbija f'vetturi ta'
trasport, jew jistgħu jiġu ttrasportati bla ħsieb
mill-vjaġġaturi. Xi IAS jistgħu jivvjaġġaw anke pemezz
tal-infrastruttura tat-trasport (eż. il-kanal Danubju-Main).
L-IAS jaffettwaw in-negozji,
iċ-ċittadini, l-awtoritajiet pubbliċi u l-ambjent. B'mod
partikolari fil-każ ta' intrapriżi żgħar u
mikrointrapriżi, l-IAS ta' spiss jaffettwaw il-produtturi primarji,
it-trobbija tal-bhejjem, is-sajd, l-akkwakultura u l-forestrija, li bħala
konsegwenza jbatu ħsara ekonomika konsiderevoli. Jiġu affettwati
wkoll in-negozji marbuta mat-turiżmu u l-attivitajiet rikreattivi, li
jiddependu minn pajsaġġi verġni, korpi tal-ilma nodfa u
ekosistemi b'saħħithom. Minkejja dan, intrapriżi żgħar
u mikrointrapriżi oħra, eż: il-kummerċjanti tal-annimali
ta' kumpanija u tal-ispeċijiet otrikulturali, jibbenefikaw mill-IAS
għaliex jibbażaw prinċipalment fuq il-kummerċ ta'
speċijiet aljeni. L-IAS jaffettwaw ukoll is-soċjetà b'mod
ġenerali, jikkawżaw telf fil-bijodiversità u jikkompromettu
l-abbiltà li l-ekosistemi jipprovdu s-servizzi tagħhom. Barra minn hekk,
dawn jistgħu jittrażmettu l-mard, jagħmlu ħsara
lill-proprjetà u jaffettwaw il-wirt kulturali.
L-Istati Membri kollha qed
jaffaċċjaw problemi kkawżati mill-IAS. Filwaqt li xi IAS
jaffettwaw il-biċċa l-kbira tal-Istati Membri, oħrajn huma ta'
problema f'ċerti reġjuni biss, jew f'ċerti kundizzjonijiet ekoloġiċi
jew klimatiċi. Madankollu, l-IAS jinsabu fit-territorju ta' kull Stat
Membru. L-impatti tal-IAS huma rilevanti għall-Unjoni kollha u kull Stat
Membru se jkun affettwat bl-istess mod mill-IAS, għalkemm fi
żminijiet differenti u minn speċijiet differenti. Għalhekk,
azzjoni koordinata li tindirizza l-IAS tkun ta' benefiċċju
għall-Istati Membri kollha, filwaqt li b'mod ċar jinħtieġu
sforzi mill-Istati Membri kollha.
Jekk ma tittieħed l-ebda azzjoni biex
tiġi indirizzata l-problema, din se tmur għall-agħar billi l-IAS
ġodda jistabbilixxu lilhom infushom u dawk diġà stabbiliti jkomplu
jinxterdu. Dan iwassal għal żieda fl-ispejjeż tal-ħsara u
fl-ispejjeż tal-ġestjoni.
Għanijiet tal-proposta
Din il-proposta għandha l-għan li
tindirizza l-kwistjonijiet imsemmija hawn fuq billi tistabbilixxi qafas
għal azzjoni ta' prevenzjoni, tnaqqis u mitigazzjoni tal-impatti negattivi
tal-IAS fuq il-bijodiversità u s-servizzi tal-ekosistemi. Barra minn hekk, se
tfittex li tnaqqas il-ħsara ekonomika u soċjali. Dan se jintlaħaq
permezz ta' miżuri li jiżguraw azzjoni koordinata, iffukar
tar-riżorsi fuq speċijiet ta' prijorità u fuq iż-żieda
fil-miżuri ta' prevenzjoni, skont l-approċċ tal-Konvenzjoni fuq
id-Diversità Bijoloġika u skont ir-reġimi tas-saħħa
tal-pjanti u tal-annimali tal-Unjoni. F'termini prattiċi, il-proposta
tfittex li tilħaq dawn l-għanijiet permezz ta' miżuri li
jindirizzaw l-introduzzjoni intenzjonata tal-IAS fl-Unjoni u r-rilaxx
intenzjonat tagħhom fl-ambjent, l-introduzzjoni u r-rilaxx mhux intenzjonati
tal-IAS, il-ħtieġa li tiġi stabbilita sistema ta' twissija
bikrija u rispons rapidu u l-ħtieġa li jkun ġestit it-tixrid
tal-IAS madwar l-Unjoni.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT
Proċess ta’ konsultazzjoni
Fl-2008 il-Kummissjoni Ewropea ppubblikat
Komunikazzjoni 'Lejn strateġija tal-UE dwar speċijiet
invażivi (2008)' li tistabbilixxi l-każ għall-indirizz
tal-IAS. Il-Komunikazzjoni tal-2010 'L-assigurazzjoni ta' ħajjitna,
il-kapital naturali tagħna: strateġija tal-UE għall-bijodiversità
sal-2020' tipproponi azzjoni dwar l-IAS. Saru konsultazzjonijiet bir-reqqa
qabel u wara ż-żewġ Komunikazzjonijiet.
Bejn l-2008 u l-2012 twettqu għadd ta'
laqgħat ta' konsultazzjoni intensivi mill-partijiet interessati, li
ġibdu l-medda sħiħa ta' partijiet interessati,
mill-organizzazzjonijiet li jaħdmu favur il-konservazzjoni tan-natura sa
operaturi fis-settur privat, inklużi organizzazzjonijiet li
jirrappreżentaw l-intrapriżi żgħar u medji (SMEs) li n-negozju
tagħhom jiddependi mill-ispeċijiet aljeni. Saru żewġ
konsultazzjonijiet pubbliċi fuq l-internet; waħda fl-2008 u
l-oħra fl-2012. Fl-2008 tlaqqa' grupp ta' ħidma magħmul
mid-dipartimenti tal-Kummissjoni, l-Istati Membri, il-partijiet interessati u
l-akkademiċi li pproduċa dokument ta' diskussjoni[1] li jlaqqa' flimkien l-aktar
tagħrif riċenti u jiġbor fil-qosor l-opinjonijiet dwar
il-kwistjonijiet ewlenin. Dan il-Grupp ta' Ħidma reġa' tlaqqa' u
ġie organizzat mill-ġdid fi tliet gruppi ta' ħidma bejn l-2010 u
l-2011, li fasslu l-għażliet tal-politika possibbli biex jiġu
indirizzati l-prevenzjoni, it-twissija bikrija/ir-rispons rapidu u
l-ġestjoni tal-ispeċijiet stabbiliti rispettivament.
Fl-aħħar nett, saret laqgħa ta' konsultazzjoni bejn il-partijiet
interessati f'Settembru tal-2010.
Il-ħidma tal-Kummissjoni dwar l-IAS kienet appoġġata
minn diversi studji u riċerka esterni[2].
Barra minn hekk, l-analiżi kollha stabbilita fil-valutazzjoni tal-impatt
twettqet abbażi ta' dejta xjentifika importanti, li fil-biċċa
l-kbira nġabret minn artikli xjentifiċi evalwati bejn il-pari.
It-tagħrif dwar l-ispiża tal-ħsara, it-tixrid
tal-ispeċijiet u l-ispejjeż tal-miżuri eżistenti kien
ipprovvdut jew ivverifikat mill-Istati Membri. Saru sforzi speċjali sabiex
isir kuntatt dirett mal-partijiet interessati involuti f'din il-kwistjoni,
inklużi dawk is-setturi li jistgħu jintlaqtu b'mod negattiv
bl-introduzzjoni tal-miżuri li jindirizzaw il-problema tal-IAS.
Fl-aħħar nett, l-aqwa esperti fid-dinja dwar l-IAS kemm mill-Unjoni u
kemm minn barra l-Unjoni taw il-kontribut tagħhom fl-analiżi.
Valutazzjoni tal-impatt
Ġew identifikati diversi għażliet biex jindirizzaw
il-kwistjoni tal-IAS, u b'mod partikolari biex jindirizzaw l-aspetti kollha li
ġew identifikati tal-problema, iżda b'livell differenti ta'
ambizzjoni.
Abbażi tar-reazzjonijiet
mill-konsultazzjoni, kien identifikat għadd ta' livelli ta' ambizzjoni u
intervent għal kull għan operattiv indikat fl-analiżi
tal-problema, li wassal għal diversi għażliet sekondarji
għat-tfassil tal-istrument leġiżlattiv. Stħarriġ li sar
fil-bidu wassal biex jitwarrbu l-għażliet sekondarji li ma kinux
fattibbli, jew sempliċement ma kinux effettivi daqs l-oħrajn.
Għal kull għażla identifikata, kull għan operattiv kien
indirizzat b'mod sistematiku, filwaqt li ġew proposti miżuri
prattiċi li jindirizzaw l-IAS.
Apparti l-għażla bażika
(l-għażla 0), li żżomm l-istatus quo, ġew
identifikati l-għażliet li ġejjin:
Għażla 1 — Tisħiħ
tal-kooperazzjoni u appoġġ għall-azzjoni volontarja: Din tinkludi l-iżvilupp ta' linji gwida, kodiċijiet
tal-imġiba settorjali u kampanji edukattivi u ta' sensibilizzazzjoni
oħrajn. Din l-għażla tfittex ukoll li
tħeġġeġ il-kooperazzjoni bejn l-Istati Membri
fl-istabbiliment ta' sistema ta' twissija bikrija u rispons rapidu. Il-Kummissjoni
tista' tippromvowi l-inizjattivi eżistenti f'dan il-qasam permezz ta'
kampanji ta' komunikazzjoni.
Għażla 2.1
— Strument leġiżlattiv bażiku: Din
tinvolvi għadd ta' obbligi legali li jipprojbixxu l-importazzjoni,
iż-żamma, il-bejgħ, ix-xiri u l-iskambji ta' ċerti IAS
elenkati bħala IAS li huma sors ta' tħassib għall-Unjoni.
Obbligi oħra huma marbuta mar-rilaxx ta' IAS li huma sors ta' tħassib
għall-Unjoni fl-ambjent, ir-rispons rapidu għall-IAS ġodda li
huma sors ta' tħassib għall-Unjoni u li jkunu qed jistabbilixxu
lilhom infushom u l-ġestjoni tat-tixrid vast tal-IAS li huma sors ta'
tħassib għall-Unjoni.
Għażla 2.2
— Strument leġiżlattiv bażiku + permess għar-rilaxx ta' IAS
li huma sors ta' tħassib għall-Istati Membri: Din l-għażla tmur lil hinn mil-lista ta' IAS li huma sors
ta' tħassib għall-Unjoni f'dak li għandu x'jaqsam mar-rilaxx
fl-ambjent, peress li tirrekjedi permess għall-IAS li huma sors ta'
tħassib għall-Istati Membri.
Għażla 2.3
— Strument leġiżlattiv bażiku + projbizzjoni ġenerali
stretta fuq ir-rilaxx ta' speċijiet aljeni, diment li ma jinstabx li
mhumiex ta' ħsara: Din l-għażla tmur
lil hinn mil-lista ta' IAS li huma sors ta' tħassib għall-Unjoni
f'dak li għandu x'jaqsam mar-rilaxx fl-ambjent billi tipprojbixxi r-rilaxx
ta' kwalunkwe speċi aljena diment li din ma tkunx inkluża f'lista
tal-Unjoni ta' speċijiet aljeni approvati għar-rilaxx.
Għażla 2.4
— Strument leġiżlattiv bażiku + obbligu li jinqerdu rapidament
l-IAS il-ġodda li huma sors ta' tħassib għall-Unjoni li jkunu
qed jistabbilixxu lilhom infushom: F'dak li
għandu x'jaqsam mar-rispons rapidu, b'din l-għażla l-Istati
Membri m'għandhomx għażla iżda obbligu li jeqirdu malajr
kwalunkwe IAS ġdida li hija sors ta' tħassib għall-Unjoni li
tkun qed tistabbilixxi lilha nnifisha u jxerrdu t-tagħrif. Huwa possibbli
li jkun hemm xi derogi jekk ikunu approvati mill-Kummissjoni.
Inżammet l-għażla 2.4 li
tinforma din il-proposta.
3.           ELEMENTI
LEGALI TAL-PROPOSTA
Bażi legali
Il-bażi legali ta' din il-proposta hija
l-Artikolu 192(1) tat-Trattat dwar il-Funzjonament tal-Unjoni Ewropea, li
jimplimenta l-għanijiet tal-UE li tippreserva, tipproteġi u ttejjeb
il-kwalità tal-ambjent, tipproteġi s-saħħa tal-bniedem,
tiżgura utilizzazzjoni razzjonali u prudenti tar-riżorsi naturali u
tippromwovi miżuri li jindirizzaw problemi ambjentali reġjonali jew
dinjija.
Sussidjarjetà
Azzjoni fil-livell tal-Unjoni hija
meħtieġa għaliex il-problemi tal-IAS qed jiżdiedu u huma
ta' natura transfruntiera. Fid-dawl tan-nuqqas ta' azzjoni fil-livell
tal-Unjoni, l-Istati Membri qed idaħħlu fis-seħħ miżuri
biex ilaħħqu mal-problema fil-livell nazzjonali. Qed jinvestu
r-riżorsi u l-isforzi fil-qerda ta' IAS li jagħmlu l-ħsara
iżda dawn l-isforzi jistgħu jiddgħajfu b'nuqqas ta' azzjoni fi
Stat Membru ġar li l-ispeċi tkun preżenti fih ukoll. Bl-istess
mod, m'hemm l-ebda azzjoni koordinata tal-Unjoni biex tiżgura li, fejn
l-IAS jidħlu għall-ewwel darba fl-Unjoni, l-Istati Membri jieħdu
miżuri fil-pront għall-benefiċċju tal-Istati Membri
l-oħra li ma jkunux għadhom ġew affettwati. Barra minn hekk,
irid jitqies ukoll il-ħarsien tas-suq intern u tal-moviment ħieles
tal-prodotti. Approċċ koordinat se jiżgura wkoll ċarezza
legali u kundizzjonijiet ekwi għal dawk is-setturi li jużaw jew
jinnegozjaw l-ispeċijiet aljeni filwaqt li jevita l-frammentazzjoni
tas-suq intern minħabba restrizzjonijiet varji fuq
il-kummerċjalizzazzjoni tal-IAS bejn l-Istati Membri.
L-isforzi kurrenti
huma frammentati u inkonsistenti ħafna b'nuqqasijiet konsiderevoli
fil-politika. Dawn iwasslu għal ineffettività u ma jsolvux il-problema
tal-IAS. Se tkun tinħtieġ taħlita ta' miżuri tal-Unjoni u
miżuri nazzjonali, reġjonali u lokali, skont il-prinċipju
tas-sussidjarjetà. Madankollu, approċċ koerenti fil-livell tal-Unjoni
se jżid l-effettività tal-miżuri.
Prinċipji ta' gwida
Din il-proposta tipproponi miżuri abbażi
tal-prinċipji gwida li ġejjin:
Il-prijoritizzazzjoni — Hemm 'il fuq minn
12 000 speċi aljena fl-UE li minnhom bejn 10 u 15% jagħmlu
l-ħsara (dan ifisser bejn 1200 u 1800 speċi aljena
invażiva) u oħrajn ġodda jibqgħu ġejjin. Hemm ambitu
wiesa' għal approċċ prijoritizzat u proporzjonat, li jżid
fuq l-isforżi eżistenti għaż-żieda fl-effiċjenza
u fl-effettività tal-azzjoni kurrenti.
Il-bidla lejn il-prevenzjoni — Il-prevenzjoni
hija magħrufa internazzjonalment bħala l-iktar metodu effettiv sabiex
tiġi evitata l-problema tal-IAS. Jinħtieġ li l-miżuri li
jiffukaw fuq il-prevenzjoni jkunu akkumpanjati minn sistema ta' twissija
bikrija effettiva biex tittieħed azzjoni fil-pront fuq l-ispeċijiet
li jaħarbu l-miżuri ta' prevenzjoni.
Nibnu fuq sistemi eżistenti — Fl-Unjoni
diġà qed issir ħidma siewja kemm fil-livell nazzjonali u kemm
fil-livell tal-Unjoni. Din il-proposta hija intenzjonata li żżid kemm
jista' jkun l-effiċjenza tas-sistema u li tagħmel użu
sħiħ minn dak li jeżisti diġà.
L-approċċ gradwali u progressiv —
L-Istati Membri jeħtieġu ċertezza u assigurazzjoni legali dwar
il-limitu u l-ispejjeż tal-azzjonijiet li huma mistennija jieħdu.
Għaldaqstant, din il-proposta tinkludi prijoritizzazzjoni
tal-ispeċijiet aljeni invażivi abbażi ta' lista ta' kriterji stretti
ħafna, kif ukoll limitu massimu inizjali għall-għadd ta'
speċijiet ta' prijorità li jammonta għall-ewwel 3% minn madwar
1500 speċi aljena invażiva fl-Ewropa. Minbarra dan,
il-klawżola ta' analiżi se tippermetti l-iżvilupp ta' sistema
progressiva u tibni fuq l-esperjenza li nkisbet diġà. Kwalunkwe żieda
fil-lista ta' speċijiet li huma sors ta' tħassib għall-UE se
titwettaq biss wara li ssir din l-analiżi.
Għanijiet tal-proposta
Kapitolu I — Dispożizzjonijiet
ġenerali. Din it-taqsima tistabbilixxi s-suġġett,
il-kamp ta' applikazzjoni u l-obbligu bażiku tal-proposta. Tipprovdi wkoll
l-għodod għall-prijoritizzazzjoni tal-IAS li huma sors ta'
tħassib għall-Unjoni biex tippermetti li r-riżorsi tal-Unjoni
jkunu prijoritizzati abbażi tar-riskju u ta' evidenza xjentifika.
Kapitolu II — Prevenzjoni. Din it-taqsima tistabbilixxi l-miżuri meħtieġa
għall-prevenzjoni tal-introduzzjoni tal-IAS fl-Unjoni u tal-introduzzjoni
jew ir-rilaxx tal-IAS fl-ambjent.
Kapitolu III — Identifikazzjoni
bikrija u qerda rapida. Din it-taqsima tistabbilixxi
l-għodod li jiżguraw li l-IAS li huma sors ta' tħassib
għall-Unjoni jkunu identifikati minn kmieni fl-ambjent u fil-fruntieri
tal-Unjoni u tiddeskrivi l-miżuri li jiġu xprunati meta jiġu
identifikati l-IAS.
Kapitolu IV — Ġestjoni tal-IAS li
nxterdu ħafna. Din it-taqsima tistabbilixxi
l-obbligi meħtieġa biex jiġu indirizzati l-IAS li huma sors ta'
tħassib għall-Unjoni li diġà huma preżenti fl-Unjoni jew
oħrajn ġodda li jkunu ħarbu l-miżuri ta' prevenzjoni u
l-miżuri ta' identifikazzjoni bikrija u jkun irnexxielhom jinxterdu
ħafna.
Kapitolu V — Dispożizzjonijiet
finali Din it-taqsima tistabbilixxi l-obbligi
tar-rappurtar u l-għodod legali meħtieġa li jiżguraw
l-implimentazzjoni, l-infurzar u l-analiżi tal-miżuri proposti.
4.           IMPLIKAZZJONI
BAĠITARJA
Se jkun hemm biss xi implikazzjoni finanzjarja
limitata li se tiġi ffinanzjata skont l-Intestatura 5 tal-Qafas ta'
Finanzjament Pluriennali 2014-2020 għall-Kumitat skont
l-Artikolu 22. Ara l-Iskeda Finanzjarja mehmuża.
2013/0307 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
dwar il-prevenzjoni u l-ġestjoni
tal-introduzzjoni u t-tixrid tal-ispeċijiet aljeni invażivi
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b'mod partikolari l-Artikolu 192(1)
tiegħu,
Wara li kkunsidraw il-proposta tal-Kummissjoni
Ewropea,
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[3]
Wara li kkunsidraw l-opinjoni tal-Kumitat
tar-Reġjuni[4],
Filwaqt li jaġixxu skont
il-proċedura leġiżlattiva ordinarja,
Billi:
(1)       Il-feġġ
ta' speċijiet aljeni, kemm jekk annimali, pjanti, fungi jew
mikroorganiżmi, f'postijiet ġodda mhux dejjem hija kawża ta'
tħassib. Madankollu, għadd importanti ta' speċijiet aljeni
jista' jsir invażiv u jkollu impatti negattivi serji fuq il-bijodiversità
u s-servizzi tal-ekosistema, kif ukoll impatti ekonomiċi u soċjali,
li għandhom jiġu evitati. Madwar 12 000 speċi fl-ambjent
tal-Unjoni u ta' pajjiżi Ewropej oħra hija aljena, u minnhom huwa
stmat li madwar 10 sa 15% huma invażivi.
(2)       L-ispeċijiet
aljeni invażivi jirrappreżentaw waħda mit-theddidiet ewlenin
għall-bijodiversità u għas-servizzi tal-ekosistema, speċjalment
f'ekosistemi iżolati mil-lat ġeografiku u mil-lat evoluzzjonarju,
bħalma huma l-gżejjer żgħar, u r-risjki imposti minn dawn
l-ispeċijiet jistgħu jkunu akbar minħabba ż-żieda
fil-kummerċ globali, fit-trasport u fit-tibdil fil-klima.
(3)       It-theddida
imposta mill-ispeċijiet aljeni invażivi għall-bijodiversità u
għas-servizzi tal-ekosistema tista' tieħu xejriet differenti
bħall-impatt serju fuq l-ispeċijiet nattivi u l-istruttura u
l-funzjoni tal-ekosistema billi tibdel il-ħabitat, il-predazzjoni, il-kompetizzjoni,
it-trażmissjoni tal-mard, tissostitwixxi l-ispeċijiet nattivi f'parti
konsiderevoli tal-medda u bl-effetti ġenetiċi tal-ibridazzjoni. Barra
minn hekk, l-ispeċijiet aljeni invażivi jista' jkollhom ukoll impatti
negattivi konsiderevoli fuq is-saħħa tal-bniedem u fuq l-ekonomija.
Huma biss il-kampjuni ħajjin, jew partijiet li jistgħu
jirriproduċu li jirrappreżentaw theddida għall-bijodiversità u
s-servizzi tal-ekosistema, is-saħħa tal-bniedem jew l-ekonomija.
(4)       L-Unjoni,
bħala parti mill-Konvenzjoni fuq id-Diversità Bijoloġika, approvata
bid-Deċiżjoni tal-Kunsill 93/626/KEE[5], hija marbuta
bid-dispożizzjonijiet tal-Artikolu 8(h) tagħha, li skonthom
il-Partijiet għandhom, kemm jista' jkun u fejn xieraq, 'jilqgħu
l-introduzzjoni ta', jikkontrollaw jew jeqirdu dawk l-ispeċijiet aljeni li
jheddu l-ekosistemi, il-ħabitats jew l-ispeċijiet'.
(5)       L-Unjoni,
bħala parti mill-Konvenzjoni dwar il-Konservazzjoni ta' Annimali
Slavaġ u Ambjenti Naturali Ewropej (il-Konvenzjoni ta' Berna), approvata
bid-Deċiżjoni tal-Kunsill 82/72/KEE[6], ħadet l-impenn li
tieħu l-miżuri xierqa kollha biex tiżgura l-konservazzjoni
tal-ħabitats tal-ispeċijiet ta' flora u fawna selvaġġi.
(6)       Sabiex
tkun appoġġata l-kisba tal-għanijiet
tad-Direttiva 2009/147/KE tal-Parlament Ewropew u tal-Kunsill
tat-30 ta' Novembru 2009 dwar il-konservazzjoni
tal-għasafar selvaġġi[7],
id-Direttiva tal-Kunsill 92/43/KEE tal-21 ta' Mejju 1992
dwar il-konservazzjoni tal-ħabitat naturali u tal-fawna u l-flora
selvaġġa[8],
id-Direttiva 2008/56/KE tal-Parlament Ewropew u tal-Kunsill
tas-17 ta' Ġunju 2008 li tistabbilixxi Qafas għal
Azzjoni Komunitarja fil-qasam tal-Politika tal-Ambjent Marin (Direttiva Kwadru
dwar l-Istrateġija Marina)[9]
u d-Direttiva 2000/60/KE tal-Parlament Ewropew u tal-Kunsill
tat-23 ta' Ottubru 2000 li tistabilixxi qafas għal azzjoni
Komunitarja fil-qasam tal-politika tal-ilma[10],
l-għan ewlieni ta' dan ir-Regolament għandu jkun il-prevenzjoni,
it-tnaqqis u l-mitigazzjoni tal-effetti negattivi tal-ispeċijiet aljeni
invażivi fuq il-bijodiversità u s-servizzi tal-ekosistema, kif ukoll
it-tnaqqis tal-impatt ekonomiku u soċjali tagħhom.
(7)       Xi
speċijiet jemigraw b'mod naturali bħala rispons għal bidliet
ambjentali. Għaldaqstant dawn m'għandhomx jitqiesu bħala
speċijiet aljeni fl-ambjent il-ġdid tagħhom u għalhekk huma
esklużi mill-kamp ta' applikazzjoni tar-regoli l-ġodda dwar
l-ispeċijiet aljeni invażivi.
(8)       Fil-livell
tal-Unjoni, il-proposta għal Regolament ġdid tal-Parlament Ewropew u
tal-Kunsill dwar is-Saħħa tal-Annimali[11] tinkludi dispożizzjonijiet
dwar il-mard tal-annimali, u r-Regolament il-ġdid tal-Parlament Ewropew u
tal-Kunsill dwar il-miżuri protettivi kontra l-pesti tal-pjanti [12]jistipula regoli
għall-pesti tal-pjanti, u d-Direttiva 2001/18/KE tal-Parlament
Ewropew u tal-Kunsill tat-12 ta' Marzu 2001 dwar ir-rilaxx
intenzjonat fl-ambjent ta' organiżmi modifikati ġenetikament u li
tħassar id-Direttiva tal-Kunsill 90/220/KEE[13]
tistabbilixxi reġim applikabbli għall-organiżmi modifikati
ġenetikament. Għaldaqstant, ir-regoli l-ġodda dwar l-ispeċijiet
aljeni invażivi għandhom ikunu skont dawn l-atti tal-Unjoni mhux
jidduplikawhom u m'għandhomx japplikaw għall-organiżmi fil-mira
ta' dawk l-atti.
(9)       Ir-Regolament
tal-Kunsill (KE) Nru 708/2007 tal-11 ta' Ġunju 2007
dwar l-użu ta' speċi aljeni u li ma jinstabux lokalment
fl-akkwakultura[14],
ir-Regolament (UE) Nru 528/2012 tal-Parlament Ewropew u tal-Kunsill
tat-22 ta' Mejju 2012 dwar it-tqegħid fis-suq u l-użu
tal-prodotti bijoċidali[15]
u r-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009
dwar it-tqegħid fis-suq ta’ prodotti għall-protezzjoni tal-pjanti u
li jħassar id-Direttivi tal-Kunsill 79/117/KEE u 91/414/KEE[16] jistipulaw regoli dwar
l-awtorizzazzjoni għall-użu ta' ċerti speċijiet aljeni
għal skopijiet partikolari. L-użu ta' xi speċijiet diġà
kien awtorizzat skont dawk ir-reġimi meta daħlu fis-seħħ
dawn ir-regoli l-ġodda peress li dawn ma jimponux riskji
inaċċettabbli għall-ambjent, is-saħħa tal-bniedem u
l-ekonomija. Għalhekk, sabiex ikun żgurat qafas legali koerenti, dawk
l-ispeċijiet għandhom jiġu esklużi mir-regoli l-ġodda.

(10)     Peress li
l-għadd ta' speċijiet aljeni invażivi huwa kbir, huwa importanti
li tingħata prijorità lil dawk l-ispeċijiet aljeni invażivi li
huma sors ta' tħassib għall-Unjoni. Għaldaqstant għandha
tinġabar lista ta' dawn l-ispeċijiet aljeni invażivi li huma
sors ta' tħassib għall-Unjoni. Speċi aljena invażiva
għandha titqies sors ta' tħassib għall-Unjoni jekk il-ħsara
li tikkawża fl-Istati Membri milquta hija tant sinifikanti li
tiġġustifika l-adozzjoni ta' miżuri ddedikati li l-kamp ta'
applikazzjoni tagħhom jestendi madwar l-Unjoni kollha, inkluż fi
Stati Membri li ma jkunux għadhom intlaqtu jew li aktarx ma jintlaqtux.
Sabiex tiżgura li l-għadd ta' speċijiet aljeni invażivi li
huma sors ta' tħassib għall-Unjoni jibqa' pproporzjonat, il-lista
għandha tkun żviluppata skont approċċ gradwali u progressiv
inkluż limitu massimu tal-għadd ta' speċijiet aljeni
invażivi li huma sors ta' tħassib għall-Unjoni ta' 3% minn
madwar 1500 speċi aljena invażiva fl-Ewropa u tiffoka fuq dawk
l-ispeċijiet li jikkawżaw jew li aktarx jikkawżaw ħsara
ekonomika sinifikanti, inkluża dik li tirriżulta mit-telf
tal-bijodiversità.
(11)     Il-kriterji
għal-lista ta' speċijiet aljeni invażivi meqjusa bħala sors
ta' tħassib għall-Unjoni huma l-istrument prinċipali
għall-applikazzjoni ta' dawn ir-regoli l-ġodda. Il-Kummissjoni se
tagħmel l-aħjar li tista' biex tissottometti proposta għal-lista
abbażi ta' dawk il-kriterji fi żmien sena mid-dħul
fis-seħħ ta' din il-leġiżlazzjoni lill-Kumitat. Il-kriterji
għandhom jinkludu valutazzjoni tar-riskju skont id-dispożizzjonijiet
applikabbli skont il-Ftehimiet tal-Organizzazzjoni Dinjija tal-Kummerċ
dwar it-tqegħid ta' restrizzjoni fil-kummerċ tal-ispeċijiet.
(12)     Sabiex
tkun żgurata l-konformità mar-regoli tal-Organizzazzjoni Dinjija
tal-Kummerċ u biex tkun żgurata l-applikazzjoni koerenti ta' dawn
ir-regoli l-ġodda, għandhom jiġu stabbiliti kriterji komuni
fit-twettiq tal-valutazzjoni tar-riskju. Fejn xieraq, dawk il-kriterji
għandhom jużaw l-istandards nazzjonali u internazzjonali
eżistenti u għandhom jiġbru flimkien aspetti differenti
tal-karatteristiċi tal-ispeċijiet, ir-riskju u l-metodi tad-dħul
fl-Unjoni, l-impatti negattivi fuq l-ekonomija, s-soċjetà u
l-bijodiversità ta' dawn l-ispeċijiet, il-benefiċċji potenzjali
tal-użu u l-ispejjeż tal-mitigazzjoni sabiex jitqabblu mal-impatti
negattivi, kif ukoll tbassir kwantifikat tal-ispejjeż tal-ħsara
ambjentali, ekonomika u soċjali fil-livell tal-Unjoni li juri l-importanza
għall-Unjoni biex l-azzjoni tkun aktar ġustifikata. Sabiex is-sistema
tkun żviluppata progressivament u tibni fuq l-esperjenza miksuba,
l-approċċ ġenerali għandu jkun evalwat wara ħames
snin.
(13)     Xi
annimali aljeni invażivi huma inklużi fl-Anness B tar-Regolament
tal-Kunsill (KE) Nru 338/97 tad-9 ta' Diċembru 1996
dwar il-protezzjoni ta' speċi ta' fawna u flora selvaġġi billi
jkun regolat il-kummerċ fihom[17],
u l-importazzjoni tagħhom fl-Unjoni hija pprojbita għaliex ġie
rikonoxxut il-karattru invażiv tagħhom u l-introduzzjoni tagħhom
fl-Unjoni jkollha impatt negattiv fuq l-ispeċijiet nattivi. Dawn
l-ispeċijiet huma: Callosciurus erythraeus, Sciurus carolinensis,
Oxyura jamaicensis, Lithobates (Rana) catesbeianus, Sciurus
niger, Chrysemys picta, Trachemys scripta elegans. Sabiex ikun żgurat
qafas legali koerenti u regoli uniformi fil-livell tal-Unjoni dwar
l-ispeċijiet aljeni invażivi, dawk l-annimali aljeni invażivi
għandhom jitqiesu bħala kwistjoni ta' prijorità għal-lista
bħala speċijiet aljeni invażivi li huma sors ta' tħassib
għall-Unjoni.
(14)     B'mod
ġenerali l-prevenzjoni hija mixtieqa aktar u hija aktar kost-effettiva
mir-reazzjoni ta' wara l-fatt u għandha tingħata prijorità, u peress
li l-ispeċijiet ġodda jistgħu jiġu introdotti kontinwament
fl-Unjoni u l-ispeċijiet aljeni preżenti qed jinxterdu u jkabbru
l-firxa tagħhom, hemm bżonn li jkun żgurat li l-lista ta'
speċijiet aljeni invażivi li huma sors ta' tħassib
għall-Unjoni tkun riveduta kontinwament u tinżamm aġġornata.

(15)     Xi
wħud mill-ispeċijiet li huma invażivi fl-Unjoni jistgħu
ikunu nattivi f'xi Reġjuni l-aktar imbiegħda tal-Unjoni jew viċe
versa Fil-Komunikazzjoni tal-Kummissjoni dwar "Ir-reġjuni l-aktar
imbiegħda: vantaġġ għall-Ewropa"[18] ġie rikonoxxut li
l-bijodiversità eċċezzjonali tar-reġjuni l-aktar imbiegħda
titlob l-iżvilupp u l-implimentazzjoni ta' miżuri ta' prevenzjoni u
ta' ġestjoni tal-ispeċjiet aljeni invażivi ta' dawk
ir-reġjuni kif iddefinit fit-Trattat dwar il-Funzjonament tal-Unjoni
Ewropea billi titqies id-Deċiżjoni tal-Kunsill Ewropew 2010/718/UE
tad-29 ta' Ottubru 2010 li timmodifika l-istatus tal-gżira
ta’ Saint-Barthélemy fir-rigward tal-Unjoni Ewropea[19] u d-Deċiżjoni
tal-Kunsill Ewropew 2012/419/UE tal-11 ta' Lulju 2012 li
temenda l-istatus ta' Majott fir-rigward tal-Unjoni Ewropea[20]. Għaldaqstant
id-dispożizzjonijiet kollha ta' dawn ir-regoli l-ġodda għandhom
japplikaw għar-Reġjuni l-aktar Imbiegħda tal-Unjoni minbarra
d-dispożizzjonijiet dwar l-ispeċijiet aljeni invażivi li huma
sors ta' tħassib għall-Unjoni li huma nattivi f'dawn ir-reġjuni.
Apparti dan, sabiex tinżamm il-protezzjoni meħtieġa
għall-bijodiversità ta' dawn ir-reġjuni, huwa neċessarju li
l-Istat Membru kkonċernat ifassal listi speċifiċi ta'
speċijiet aljeni invażivi għar-Reġjuni l-aktar
Imbiegħda tiegħu li għalihom dawn ir-regoli l-ġodda
għandhom japplikaw ukoll, biex jikkumplementaw il-lista ta' speċijiet
aljeni invażivi li huma sors ta' tħassib għall-Unjoni.
(16)     Ir-riski
u t-tħassib li huma assoċjati mal-ispeċijiet aljeni
invażivi jirrappreżentaw sfida transfruntiera li taffettwa l-Unjoni
Ewropea kollha. Għaldaqstant huwa essenzjali li fil-livell tal-Unjoni tkun
adottata projbizzjoni fuq l-introduzzjoni intenzjonata fl-Unjoni, it-trobbija,
it-trasport, ix-xiri, il-bejgħ, l-użu, l-iskambju, iż-żamma
u r-rilaxx tal-ispeċijiet aljeni invażivi li huma sors ta'
tħassib għall-UE, sabiex ikun żgurat li tittieħed azzjoni
konsistenti madwar l-Unjoni sabiex jiġu evitati d-distorsjonijiet fis-suq
intern u biex tilqa' sitwazzjonijiet fejn l-azzjoni meħuda fi Stat Membru
tiddgħajjef min-nuqqas ta' azzjoni fi Stat Membru ieħor.
(17)     Bil-ħsieb
li jitwettqu attivitajiet ta' riċerka xjentifika u ta' konservazzjoni ex
situ, hemm bżonn li jiġu stabbiliti regoli speċifiċi
għall-ispeċijiet aljeni invażivi li huma sors ta' tħassib
għall-Unjoni soġġetti għal dawk l-attivitajiet. Dawk
l-attivitajiet iridu jsiru f'faċilitajiet magħluqa fejn
l-organiżmi jkunu fi ^ u jittieħdu l-miżuri neċessarji
kollha biex tiġi evitata l-ħarba jew ir-rilaxx kontra l-liġi ta'
speċijiet aljeni invażivi li huma sors ta' tħassib
għall-Unjoni.
(18)     Jista'
jkun hemm każijiet fejn speċijiet aljeni li ma jkunux diġà
magħrufa bħala speċijiet aljeni invażivi li huma sors ta'
tħassib għall-Unjoni jidhru fil-fruntieri tal-Unjoni jew jiġu
identifikati fit-territorju tal-Unjoni. Għaldaqstant, l-Istati Membri
għandhom jingħataw il-possibbiltà li jadottaw ċerti miżuri
ta' emerġenza abbażi tal-evidenza xjentifika disponibbli. Dan it-tip
ta' miżuri ta' emerġenza jippermettu reazzjoni immedjata kontra
l-ispeċijiet li jistgħu jimponu riskju marbut mal-introduzzjoni,
l-istabbiliment jew it-tixrid tagħhom f'dawk il-pajjiżi, filwaqt li
l-Istati Membri jivvalutaw ir-riskji effettivi imposti minnhom, skont
id-dispożizzjonijiet applikabbli tal-Ftehimiet tal-Organizzazzjoni Dinjija
tal-Kummerċ, partikolarment bl-għan li dawk l-ispeċijiet
jiġu rikonoxxuti bħala speċijiet aljeni invażivi li huma
sors ta' tħassib għall-Unjoni. Hemm il-bżonn li l-miżuri
ta' emerġenza nazzjonali jingħaqdu mal-miżuri ta' emerġenza
fil-livell tal-Unjoni sabiex ikunu konformi mad-dispożizzjonijiet
tal-ftehimiet tal-Organizzazzjoni Dinjija tal-Kummerċ. Barra minn hekk,
bil-miżuri ta' emerġenza fil-livell tal-Unjoni, din
tal-aħħar se titgħammar b'mekkaniżmu biex taġixxi bil-ħeffa
f'każ ta' preżenza jew periklu imminenti ta' dħul ta' speċi
aljena invażiva ġdida skont il-prinċipju ta' prekawzjoni.
(19)     L-Istati
Membri għandhom ikunu jistgħu jadottaw miżuri aktar stretti biex
jindirizzaw l-ispeċijiet aljeni invażivi u jieħdu miżuri
b'mod proattiv fir-rigward ta' speċijiet li mhumiex fuq il-lista ta'
speċijiet aljeni invażivi li huma sors ta' tħassib
għall-Unjoni. Għaldaqstant, sabiex jiġi adottat
approċċ aktar proattiv dwar l-ispeċijiet li mhumiex inklużi
fil-lista, għandu jinħtieġ il-ħruġ ta' awtorizzazzjoni
għar-rilaxx sabiex jiġu rilaxxati speċijiet aljeni invażivi
fl-ambjent, li mhumiex fil-lista ta' speċijiet aljeni invażivi li
huma ta' tħassib għall-Unjoni, iżda li fl-Istati Membri nstabet
evidenza li jimponu riskju. Regoli dettaljati dwar l-awtorizzazzjoni ta'
speċijiet aljeni li jintużaw għall-akkwakultura diġà
ġew stabbiliti bir-Regolament (KE) Nru 708/2007 u dawn għandhom
jitqiesu mill-Istati Membri f'dan il-kuntest.
(20)     Parti
kbira mill-ispeċijiet aljeni invażivi huma introdotti fl-Unjoni b'mod
mhux intenzjonat. Għalhekk huwa essenzjali li jkunu ġestiti
l-mogħdijiet tal-introduzzjonijiet mhux intenzjonati. Jinħtieġ
li l-azzjoni f'dan il-kamp tkun gradwali, billi l-esperjenza f'dan il qasam
hija relattivament limitata. L-azzjoni għandha tinkludi miżuri
volontarji, bħall-azzjonijiet proposti mill-Guidelines for the Control and
Management of Ships' Biofouling (Linji Gwida għall-Kontroll u
l-Ġestjoni ta' Organiżmi Bijoloġiċi mhux mixtieqa fuq
il-Bastimenti) tal-Organizzazzjoni Marittima Internazzjonali, u miżuri
obbligatorji u għandha tibni fuq l-esperjenza miksuba fl-Unjoni u
fl-Istati Membri fil-ġestjoni ta' ċerti mogħdijiet, inklużi
miżuri stabbiliti permezz tal-Konvenzjoni Internazzjonali
għall-Kontroll u l-Ġestjoni tal-Ilma tas-Saborra u tas-Sedimenti
tal-Bastimenti.
(21)     Sabiex
tiġi żviluppata bażi ta' għarfien xierqa biex jiġu
indirizzati l-problemi kkawżati mill-ispeċijiet aljeni invażivi,
huwa importanti li l-Istati Membri jwettqu r-riċerka,
l-monitoraġġ u s-sorveljanza ta' dawn l-ispeċijiet. Peress li
s-sistemi ta' sorveljanza joffru l-aktar mezzi xierqa
għall-identifikazzjoni bikrija tal-ispeċijiet aljeni invażivi
ġodda u għall-identifikazzjoni tad-distribuzzjoni tal-ispeċijiet
li diġà huma stabbiliti, dawn għandhom jinkludu stħarriġ
ġenerali u kif ukoll immirat u jibbenefikaw mill-involviment ta' setturi u
partijiet interessati differenti, inklużi l-komunitajiet lokali.
Is-sistemi ta' sorveljanza għandhom jimplikaw li tingħata attenzjoni
kontinwa lil kwalunkwe speċi aljena invażiva ġdida kullimkien
fl-Unjoni. Fl-interess tal-effiċjenza u tal-kost-effettività,
għandhom jiġu applikati s-sistemi eżistenti ta' kontroll,
sorveljanza u monitoraġġ fil-fruntieri li diġà ġew
stabbiliti fil-leġiżlazzjoni tal-Unjoni, b'mod partikolari dawk
stabbiliti fid-Direttivi 2009/147/KE, 92/43/KEE, 2008/56/KE u 2000/60/KE.
(22)     Għandhom
jitwettqu kontrolli uffiċjali fuq l-annimali u l-pjanti biex jilqgħu
l-introduzzjoni intenzjonata tal-ispeċijiet aljeni invażivi.
L-annimali u l-pjanti ħajjin għandhom jidħlu fl-Unjoni
mill-postijiet ta' kontroll fuq il-fruntieri magħżulin mill-Istati
Membri skont ir-Regolament (UE) Nru XXX/XXXX [dwar il-kontrolli
uffiċjali COM(2013)265]. Sabiex ikun żgurat it-titjib
fl-effiċjenza u jiġi evitat il-ħolqien ta' sistemi paralleli ta'
kontrolli fuq il-fruntieri, il-verifika jekk dawn l-ispeċijiet humiex
speċijiet aljeni invażivi li huma sors ta' tħassib
għall-Unjoni għandha titwettaq ukoll mal-wasla fl-ewwel Post ta'
Kontroll fuq il-Fruntiera. L-annimali u l-pjanti li ma jaqgħux fil-kamp
ta' applikazzjoni tar-Regolament (UE) Nru XXX/XXXX [dwar il-kontrolli
uffiċjali COM(2013)265] jew li huma eżentati mill-kontrolli
uffiċjali fil-postijiet ta' kontroll fuq il-fruntiera, għandhom
jidħlu fit-territorju tad-dwana tal-Komunità minn postijiet tad-dħul
oħra u jkunu soġġetti għal verifiki fihom
(23)     Wara
l-introduzzjoni tal-ispeċijiet aljeni invażivi, il-miżuri ta'
identifikazzjoni bikrija u qerda rapida huma kruċjali biex jilqgħu
l-istabbiliment u t-tixrid tagħhom Ħafna drabi l-aktar rispons
effettiv u kosteffiċjenti huwa l-qerda tal-popolazzjoni, mill-aktar fis
possibbli, waqt li l-għadd ta' kampjuni jkun għadu limitat.
F'każ li l-qerda ma tkunx fattibbli jew l-ispejjeż tal-qerda jkunu
akbar mill-benefiċċji ambjentali, ekonomiċi u soċjali
għal żmien fit-tul, għandhom jiġu applikati l-miżuri
tal-konteniment u l-kontroll.
(24)     Filwaqt
li huma neċessarji, il-qerda u l-ġestjoni ta' xi speċijiet
aljeni invażivi jistgħu jikkawżaw uġigħ, tensjoni,
biża' jew forom oħra ta' tbatija għall-annimali, anki meta
jintużaw l-aqwa mezzi tekniċi disponibbli. Għal din
ir-raġuni, l-Istati Membri u kwalunkwe operatur ieħor involut
fil-qerda, fil-kontroll jew fil-konteniment tal-ispeċjiet aljeni
invażivi għandhom jieħdu l-miżuri neċessarji biex
inaqqsu l-uġigħ, it-tensjoni u t-tbatija tal-annimali waqt
il-proċess, billi jqisu, sakemm ikun possibbli, l-aqwa prattiċi
fil-qasam, pereżempju l-Prinċipji ta' Gwida dwar il-Benessri
tal-Annimali żviluppati mill-Organizzazzjoni Dinjija
għas-Saħħa tal-Annimali (OIE).
(25)     B'mod
ġenerali, l-ispeċijiet aljeni invażivi jikkawżaw ħsara
fl-ekosistemi u jnaqqsu r-reżiljenza tagħhom. Għalhekk
jinħtieġu miżuri ta' ristawr sabiex tissaħħaħ
ir-reżiljenza tal-ekosistemi għall-invażjonijiet, biex tissewwa
l-ħsara kkawżata u biex jissaħħaħ l-istatus ta'
konservazzjoni tal-ispeċijiet u l-ħabitats tagħhom skont
l-Artikolu 4 tad-Direttiva 2009/147/KE u l-Artikolu 6
tad-Direttiva 92 43 KEE, l-istatus ekoloġiku tal-ilmijiet
tal-wiċċ interni, l-ilmijiet tranżizzjonali, l-ilmijiet kostali
u l-ilma ta' taħt l-art skont l-Artikolu 11
tad-Direttiva 2000/60/KE u l-istatus ambjentali tal-ilmijiet marini skont
l-Artikolu 13 tad-Direttiva 2008/56/KE.
(26)     Is-sistema
li tindirizza l-ispeċijiet aljeni invażivi għandha tiġi
appoġġata minn sistema ta' informazzjoni ċentralizzata li tiġbor
l-informazzjoni eżistenti dwar l-ispeċijiet aljeni fl-Unjoni u
tagħti aċċess għal infomazzjoni dwar il-preżenza
tal-ispeċijiet, it-tixrid tagħhom, l-ekoloġija tagħhom,
l-istorja tal-invażjoni u l-informazzjoni l-oħra kollha
meħtieġa biex ikunu appoġġati d-deċiżjonijiet
dwar il-politiki u l-ġestjoni.
(27)     Id-Direttiva 2003/35/KE
tal-Parlament Ewropew u tal-Kunsill tas-26 ta' Mejju 2003 li
tipprovdi għall-parteċipazzjoni pubblika rigward it-tfassil ta’
ċerti pjani u programmi li għandhom x’jaqsmu mal-ambjent[21] tistabbilixxi qafas
għall-konsultazzjoni pubblika f'deċiżjonijiet relatati
mal-ambjent. Il-parteċipazzjoni pubblika effettiva fid-definizzjoni ta'
azzjoni fil-qasam tal-ispeċijiet aljeni invażivi għandha
tgħin lill-pubbliku li jesprimi, u lil min jagħmel
id-deċiżjoni li jqis, l-opinjonijiet u t-tħassib li jistgħu
jkunu rilevanti għal dawn id-deċiżjonijiet, biex b’hekk
jiżdiedu r-responsabbiltà u t-trasparenza tal-proċess tat-teħid
ta' deċiżjonijiet u jikkontribwixxu għas-sensibilizzazzjoni
tal-pubbliku dwar kwistjonijiet ambjentali u l-appoġġ
għad-deċiżjonijiet meħuda.
(28)     Il-Kummissjoni
għandha tingħata setgħat ta' implimentazzjoni sabiex
tiżgura l-kundizzjonijiet uniformi għall-applikazzjoni ta' dan
ir-Regolament, għall-adozzjoni u l-aġġornament tal-lista ta'
speċijiet aljeni invażivi li huma sors ta' tħassib
għall-Unjoni, għall-għoti ta' derogi mill-obbligu tal-qerda
rapida u għall-adozzjoni ta' miżuri ta' emerġenza fil-livell
tal-Unjoni. Dawn is-setgħat għandhom jiġu eżerċitati
f'konformità mar-Regolament (UE) Nru 182/2011 tal-Parlament Ewropew u
tal-Kunsill tas-16 ta' Frar 2011 li jistabbilixxi r-regoli u
l-prinċipji ġenerali dwar il-modalitajiet ta’ kontroll mill-Istati
Membri tal-eżerċizzju mill-Kummissjoni tas-setgħat ta’
implimentazzjoni[22].

(29)     Sabiex
jiġu kkunsidrati l-aktar żviluppi xjentifiċi riċenti
fil-qasam ambjentali, il-Kummissjoni għandha tingħata s-setgħa
li tadotta l-atti skont l-Artikolu 290 tat-Trattat dwar il-Funzjonament
tal-Unjoni Ewropea sabiex tiddetermina l-mod li bih ikun konkluż li
l-ispeċijiet aljeni invażivi huma kapaċi jistabbilixxu
popolazzjonijiet vijabbli u jinxterdu kif ukoll biex tistipula l-elementi
komuni għall-iżvilupp tal-valutazzjonijiet tar-riskju. Huwa
partikolarment importanti li l-Kummissjoni twettaq il-konsultazzjonijiet xierqa
matul il-ħidma preparatorja tagħha, inkluż fil-livell
tal-għarfien espert. Meta tħejji u tfassal atti ddelegati,
il-Kummissjoni għandha tiżgura trażmissjoni simultanja,
f’ħin xieraq u adatta tad-dokumenti rilevanti lill-Parlament Ewropew u
lill-Kunsill.
(30)     Sabiex
tkun assigurata l-konformità ma' dan ir-Regolament, huwa importanti li l-Istati
Membri jimponu sanzjonijiet dissważivi, effettivi u proporzjonati dwar
il-ksur filwaqt li jikkunsidraw in-natura u l-gravità tal-ksur.
(31)     Sabiex
is-sidien mhux kummerċjali jkunu jistgħu jżommu l-annimali ta'
kumpanija tagħhom, li jaqgħu taħt il-lista ta' speċijiet
aljeni invażivi li huma sors ta' tħassib għall-Unjoni, sakemm
l-annimal imut b'mod naturali, jinħtieġ li jiġu stabbiliti
miżuri tradizzjonali, bil-kundizzjoni li l-miżuri kollha
jiddaħħlu fis-seħħ biex jilqgħu l-ħarba jew
ir-riproduzzjoni.
(32)     Sabiex
l-operaturi kummerċjali, li jista' jkollhom aspettattivi leġittimi,
pereżempju dawk li rċevew awtorizzazzjoni b'konformità mar-Regolament
(KE) Nru 708/2007, ikunu jistgħu jtemmu l-ħażna ta'
speċijiet aljeni invażivi tagħhom li huma sors ta' tħassib
għall-Unjoni meta dawn ir-regoli l-ġodda jidħlu
fis-seħħ, ikun ġust li jingħataw sentejn biex
ibiċċru, ibigħu jew jagħtu l-kampjuni lill-istabbilimenti
tar-riċerka jew tal-konservazzjoni ex situ.
(33)     Peress li
l-għanijiet tal-azzjoni proposta, jiġifieri li tilqa' u
tiġġestixxi l-ispeċijiet aljeni invażivi, ma jistgħux
jintlaħqu b’mod suffiċjenti mill-Istati Membri, u għalhekk,
minħabba l-iskala u l-effetti tal-miżuri, jistgħu jintlaħqu
aħjar fuq il-livell tal-Unjoni, l-Unjoni tista' tadotta miżuri, skont
il-prinċipju tas-sussidjarjetà kif stabbilit fl-Artikolu 5
tat-Trattat dwar l-Unjoni Ewropea. F'konformità mal-prinċipju
tal-proporzjonalità, hekk kif stipulat f'dak l-Artikolu, dan l-att ma jmurx lil
hinn minn dak li hu meħtieġ sabiex jinkiseb dak l-għan.
ADOTTAW DAN IR-REGOLAMENT:
KAPITOLU I
DISPOŻIZZJONIJIET ĠENERALI
Artikolu 1
Suġġett
Dan ir-Regolament jistabbilixxi regoli
għall-prevenzjoni, it-tnaqqis u l-mitigazzjoni tal-impatti negattivi
tal-introduzzjoni u t-tixrid kemm intenzjonati u kemm mhux intenzjonati,
tal-ispeċijiet aljeni invażivi fuq il-bijodiversità u s-servizzi
tal-ekosistema.
Artikolu 2
Kamp ta' applikazzjoni
1.           Dan
ir-Regolament japplika għal kull speċi aljena invażiva fl-Unjoni
kif iddefinit fl-Artikolu 3(2).
2.           Dan
ir-Regolament ma japplikax għal:
(a)
l-ispeċijiet li jbiddlu l-firxa naturali
tagħhom mingħajr l-intervent tal-bniedem, u bħala rispons
għal tibdil fil-kundizzjonijiet ekoloġiċi jew tibdil fil-klima;
(b)
l-organiżmi modifikati ġenetikament kif
iddefinit fl-Artikolu 2 tad-Direttiva 2001/18/KE;
(c)
il-mard tal-annimali rregolat kif iddefinit
fl-Artikolu 4(1)(14) tar-Regolament (UE) Nru XXX/XXXX [il-liġi
dwar is-saħħa tal-annimali - COM(2013) 260 final];
(d)
il-pesti tal-pjanti elenkati f'konformità
mal-Artikolu 5(2) jew l-Artikolu 32(3) jew soġġetti
għall-miżuri f'konformità mal-Artikolu 29(1) tar-Regolament (UE)
Nru XXX/XXXX[dwar is-saħħa tal-pjanti COM(2013)
267 final];
(e)
l-ispeċijiet elenkati fl-Anness IV
tar-Regolament (KE) Nru 708/2007;
(f)
il-mikroorganiżmi manifatturati jew importati
għall-użu fil-prodotti għall-protezzjoni tal-pjanti li diġà
ġew approvati jew li għalihom bħalissa qed titwettaq
valutazzjoni skont ir-Regolament (KE) Nru 1107/2009;
(g)
il-mikroorganiżmi manifatturati jew importati
għall-użu fil-prodotti bijoċidali li diġà ġew
approvati jew li qed jitiqiedu fis-suq tal-Unjoni f'konformità mar-Regolament
(UE) Nru 528/2012.
Artikolu 3
Definizzjonijiet
Għall-finijiet
ta’ dan ir-Regolament, għandhom japplikaw id-definizzjonijiet li
ġejjin:
(1)
'speċijiet aljeni' tfisser kwalunkwe kampjun
ħaj ta' speċi, sottospeċi jew grupp tassonomiku ta' annimali,
pjanti, fungi jew mikroorġaniżmi introdotti barra mid-distribuzzjoni
naturali mgħoddija jew attwali tagħhom; dan jinkludi kwalunkwe parti,
gamete, żerriegħa, bajda jew materjal ta' propagazzjoni tat-tali
speċi, kif ukoll kwalunkwe speċi ibrida, varjetà jew razza li tista'
tgħix u sussegwentement tirriproduċi;
(2)
'speċi aljena invażiva' tfisser
speċi aljena li permezz ta' valutazzjoni tar-riskju nstab li
l-introduzzjoni jew it-tixrid tagħha jhedded il-bijodiversità u s-servizzi
tal-ekosistema, u li jista' jkollha wkoll impatt negattiv fuq
is-saħħa tal-bniedem jew l-ekonomija;
(3)
'speċi aljena invażiva li hija sors ta'
tħassib għall-Unjoni' tfisser speċi aljena invażiva li
l-impatt negattiv tagħha tqies tant negattiv li tinħtieġ azzjoni
miftiehma fil-livell tal-Unjoni skont l-Artikolu 4(2);
(4)
'bijodiversità' tfisser il-varjabbiltà fost
organiżmi ħajjin mis-sorsi kollha, inklużi ekosistemi terrestri,
marini u ekosistemi akkwatiċi oħrajn u l-kumplessi
ekoloġiċi li minnhom jagħmlu parti; dan jinkludi d-diversità
fl-ispeċijiet, bejn l-ispeċijiet u tal-ekosistemi;
(5)
'servizzi tal-ekosistema' tfisser il-kontribuzzjonijiet
diretti jew indiretti tal-ekosistemi għall-benessri tal-bniedem;
(6)
'introduzzjoni' tfisser il-moviment ta' speċi
permezz ta' intervent mill-bniedem barra mid-distribuzzjoni naturali
mgħoddija jew attwali tagħha;
(7)
'riċerka' tfisser ħidma deskrittiva jew
sperimentali, li titwettaq skont kundizzjonijiet regolati sabiex jinkiseb
għarfien ġdid jew biex jiġu żviluppati prodotti ġodda,
inklużi l-fażijiet inizjali tal-identifikazzjoni,
il-karatterizzazzjoni u l-iżolament tal-karatteristiċi ġenetiċi,
minbarra l-invażività, għall-ispeċijiet aljeni invażivi
biss, sakemm tkun essenzjali għar-riproduzzjoni ta' dawk
il-karatteristiċi fi speċijiet mhux invażivi;
(8)
'spazju kkonfinat' tfisser iż-żamma ta'
organiżmu f'faċilitajiet magħluqa li minnhom mhumiex possibbli
l-ħarba jew it-tixrid;
(9)
'konservazzjoni ex situ' tfisser il-konservazzjoni
ta' komponenti ta' diversità bijoloġika barra l-ħabitat naturali
tagħhom;
(10)
'mogħdijiet' tfisser ir-rotot u
l-mekkaniżmi tal-invażjonijiet bijoloġiċi;
(11)
'identifikazzjoni bikrija' tfisser il-konferma
tal-preżenza ta' kampjuni ta' speċi aljena invażiva fl-ambjent
qabel ma tinxtered b'mod vast;
(12)
'qerda' tfisser it-tneħħija
sħiħa u permanenti ta' popolazzjoni ta' speċijiet aljeni
invażivi b'mezzi fiżiċi, kimiċi jew bijoloġiċi;
(13)
'tixrid b'mod vast' tfisser li l-popolazzjoni ta'
speċi aljena invażiva tkun marret lil hinn mill-istadju ta'
naturalizzazzjoni, li fih il-popolazzjoni ssostni lilha nnifisha b'mod
indipendenti, u tkun inxterdet biex tikkolonizza parti kbira mill-firxa potenzjali
fejn tkun tista' tgħix u tirriproduċi;
(14)
'ġestjoni' tfisser azzjoni fiżika, kimika
jew bijoloġika mmirata lejn il-qerda, il-kontroll ta' popolazzjoni jew
il-konteniment ta' popolazzjoni ta' speċi aljena invażiva;
(15)
'konteniment' tfisser l-azzjonijiet immirati lejn
il-ħolqien ta' ostakli li jnaqqsu r-riskju għal popolazzjoni ta'
speċi aljena invażiva li tinfirex u tinxtered lil hinn
miż-żona invażata;
(16)
'kontol ta' popolazzjoni' tfisser l-azzjonijiet
fiżiċi kimiċi jew bijoloġiċi li jiġu applikati
lil popolazzjoni ta' speċi aljena invażiva bl-għan li
l-għadd ta' individwi jinżamm baxx kemm jista' jkun, sabiex, filwaqt
li ma jkunx possibbli li l-ispeċi tinqered, jitnaqqsu l-kapaċità
invażiva tagħha u l-impatti negattivi fuq il-bijodiversità u
s-servizzi tal-ekosistema, jew fuq is-saħħa tal-bniedem u
l-ekonomija.
Artikolu 4
Lista ta' speċijiet aljeni invażivi li huma sors ta' tħassib
għall-Unjoni
1.           Għandha
tiġi adottata u aġġornata lista ta' speċijiet aljeni
invażivi li huma sors ta' tħassib għall-Unjoni mill-Kummissjoni
permezz ta' atti ta' implimentazzjoni abbażi tal-kriterji
fil-paragrafu 2. L-atti ta’ implimentazzjoni għandhom jiġu
adottati skont il-proċedura ta' eżami msemmija
fl-Artikolu 22(2).
2.           L-ispeċijiet
aljeni invażivi għandhom jiġu inklużi fil-lista msemmija
fil-paragrafu 1 jekk jissodisfaw il-kriterji kollha li ġejjin biss:
(a)
jinstab, b'kunsiderazzjoni għall-evidenza
xjentifika disponibbli, li huma aljeni għat-territorju tal-Unjoni
esklużi r-reġjuni l-aktar imbiegħda;
(b)
jinstab, b'kunsiderazzjoni għall-evidenza
xjentifika disponibbli, li huma kapaċi jistabbilixxu popolazzjoni vijabbli
u jinxterdu fl-ambjent fil-kundizzjonijiet klimatiċi kurrenti jew
f'kundizzjonijiet ta' tibdil fil-klima prevedibbli kullimkien fl-Unjoni
esklużi r-reġjuni l-aktar imbiegħda;
(c)
jintwera permezz ta' valutazzjoni tar-riskju
magħmula f'konformità mal-Artikolu 5(1) li tinħtieġ azzjoni
fil-livell tal-Unjoni sabiex tilqa' l-istabbiliment u t-tixrid tagħhom.
3.           L-Istati
Membri jistgħu jissottomettu lill-Kummissjoni talbiet
għall-inklużjoni ta' speċijiet aljeni invażivi fil-lista
msemmija fil-paragrafu 1. Dawn it-talbiet għandhom jinkludu
l-kriterji kollha li ġejjin:
(a)
l-isem tal-ispeċi;
(b)
valutazzjoni tar-riskju magħmula f'konformità
mal-Artikolu 5(1);
(c)
evidenza li l-ispeċi tissodisfa l-kriterji
stipulati fil-paragrafu 2.
4.           Il-lista
msemmija fil-paragrafu 1 għandha tinkludi massimu ta' ħamsin
speċi inkluż kwalunkwe speċi li tista' tiżdied b'konsegwenza
tal-miżuri ta' emerġenza previsti mill-Artikolu 9.
Artikolu 5
Valutazzjoni tar-riskju u atti ddelegati
1.           Il-Kummissjoni
jew l-Istati Membri, kif rilevanti, għandhom iwettqu l-valutazzjoni
tar-riskju msemmija fl-Artikolu 4(2) u (3)(b) b'kunsiderazzjoni
għall-elementi li ġejjin:
(a)
deskrizzjoni tal-ispeċi bl-identità
tassonomika tagħha, bl-istorja tagħha, il-firxa nattiva tagħha,
il-firxa potenzjali;
(b)
deskrizzjoni tax-xejriet tar-riproduzzjoni u
tat-tixrid tagħha inkluża valutazzjoni dwar jekk jeżistux il-kundizzjonijiet
ambjentali meħtieġa għar-riproduzzjoni u t-tixrid;
(c)
deskrizzjoni tal-mogħdijiet potenzjali
tad-dħul u tat-tixrid, kemm intenzjonati u kemm mhux intenzjonati,
inklużi l-prodotti bażiċi li magħhom jiġu
ġeneralment assoċjati l-ispeċijiet;
(d)
valutazzjoni bir-reqqa tar-riskju tad-dħul,
tal-istabbiliment u tat-tixrid f'reġjuni bijoġeografiċi
rilevanti fil-kundizzjonijiet kurrenti u f'kundizzjonijiet ta' tibdil fil-klima
prevedibbli;
(e)
deskrizzjoni tad-distribuzzjoni kurrenti
tal-ispeċi inkluż jekk l-ispeċi hiex diġà preżenti
fl-Unjoni jew f'pajjiżi ġirien;
(f)
deskrizzjoni tal-impatt negattiv fuq
il-bijodiversità u s-servizzi tal-ekosistema inkluż fuq l-ispeċijiet
nattivi, is-siti protetti, il-ħabitats fil-periklu, fuq is-saħħa
tal-bniedem u l-ekonomija inkluża valutazzjoni tal-kobor tal-impatt
fil-futur;
(g)
tbassir ikkwantifikat tal-ispejjeż
tal-ħsara fil-livell tal-Unjoni, sabiex l-azzjoni tkun aktar
iġġustifikata, għaliex il-ħsara komprensiva tkun akbar
mill-ispejjeż tal-mitigazzjoni;
(h)
deskrizzjoni, jekk possibbli, tal-użi u
l-benefiċċji li jinkisbu minn dawk l-użi tal-ispeċijiet.
2.           Il-Kummissjoni
għandha tingħata s-setgħa li taddotta atti ddelegati,
f'konformità mal-Artikolu 23 biex tispeċifika aktar it-tip ta'
evidenza xjentifika ammissibbli msemmija fl-Artikolu 4(2)(b) u biex
tipprovdi deskrizzjoni dettaljata tal-applikazzjoni tal-elementi stipulati
fil-paragrafu 1(a) sa (h) ta' dan l-Artikolu, inkluża
l-metodoloġija li għandha tiġi applikata fil-valutazzjoni ta'
dawn l-elementi, filwaqt li tikkunsidra l-istandards nazzjonali u
internazzjonali rilevanti u l-ħtieġa li tingħata prijorità
lill-azzjoni kontra l-ispeċijiet assoċjati ma' jew li għandhom
il-potenzjal li jikkawżaw ħsara ekonomika konsiderevoli, inkluża
dik li tirriżulta mit-telf tal-bijodiversità.
Artikolu 6
Dispożizzjonijiet għar-reġjuni l-aktar imbiegħda
1.           L-ispeċijiet
inklużi fil-lista msemmija fl-Artikolu 4(1) li huma nattivi f'
wieħed mir-reġjuni l-aktar imbiegħda m'għandhomx ikunu
soġġetti għad-dispożizzjonijiet tal-Artikoli 7, 8, 11
u 13 sa 17 fir-reġjun l-aktar imbiegħed li fih huma nattivi.
2.           Sa mhux
aktar tard minn [12-il xahar mid-data tad-sħul fis-seħħ ta'
dan ir-Regolament - id-data għad trid tiddaħħal] kull Stat
Membru bir-reġjuni bl-aktar imbiegħda għandu jadotta lista ta'
speċijiet aljeni invażivi li huma sors ta' tħassib għal
kull reġjun l-aktar imbiegħed tiegħu, b'konsultazzjoni ma' dawk
ir-reġjuni.
3.           L-ispeċijiet
inklużi fil-listi msemmija fil-paragrafu 2 għandhom ikunu
soġġetti għall-Artikoli 7, 8, 11 u 13 sa 17
fir-reġjuni l-aktar imbiegħda rispettivi.
4.           L-Istati
Membri għandhom jinnotifikaw immedjatament lill-Kummissjoni u
għandhom jinfurmaw lill-Istati Membri l-oħra dwar il-listi msemmija
fil-paragrafu 2 u dwar kwalunkwe aġġornament ta' dawk il-listi.
Kapitolu II
Prevenzjoni
Artikolu 7
Projbizzjoni fuq l-ispeċijiet aljeni invażivi li huma sors ta'
tħassib għall-Unjoni
1.           L-azzjonijiet
li ġejjin dwar l-ispeċijiet inklużi fil-lista msemmija
fl-Artikolu 4(1) m'għandhomx isiru b'mod intenzjonat:
(a)
jiddaħħlu fl-Unjoni jew jinġarru madwar
it-territorju tal-Unjoni;
(b)
jitħallew jirriproduċu;
(c)
jiġu ttrasportati, eskluż it-trasport ta'
speċijiet lejn il-faċilitajiet tal-qerda;
(d)
jitqiegħdu fis-suq;
(e)
jintużaw jew jiġu skambjati;
(f)
jinżammu, jitrabbew, inkluż fi spazju
kkonfinat;
(g)
jiġu rrilaxxati fl-ambjent.
2.           L-Istati
Membri għandhom jilqgħu l-introduzzjoni mhux intenzjonata ta'
speċijiet aljeni invażivi li huma sors ta' tħassib
għall-Unjoni f'konformità mad-dispożizzjonijiet
tal-Artikolu 11(3) u (4).
Artikolu 8
Permessi għar-riċerka u konservazzjoni ex situ
1.           Permezz
ta' deroga mill-projbizzjonijiet stipulati fil-punti (a), (b), (c), (e) u (f)
tal-Artikolu 7(1), l-Istati Membri għandhom jistabbilixxu sistema ta'
permess li tippermetti li l-istabbilimenti li huma awtorizzati li jwettqu
riċerka jew konservazzjoni ex situ jwettqu dawn l-attivitajiet fuq
l-ispeċijiet aljeni invażivi li huma sors ta' tħassib
għall-Unjoni
2.           L-Istati
Membri għandhom jagħtu s-setgħa lill-awtoritajiet kompetenti li
joħorġu l-permessi msemmija fil-paragrafu 1 għall-attivitajiet
imwettqa fi spazju kkonfinat li jissodisfaw il-kundizzjonijiet kollha li
ġejjin:
(a)
l-ispeċi aljena invażiva li hija sors ta'
tħassib għall-Unjoni tinżamm u tiġi ttrattata
f'faċilitajiet magħluqa kif imsemmi fil-paragrafu 3;
(b)
l-attività trid titwettaq mill-istaff li
għandu l-kwalifiki xjentifiċi u tekniċi preskritti
mill-awtoritajiet kompetenti;
(c)
it-trasport lejn u mill-faċilità huma
awtorizzati mill-awtorità kompetenti u ssir skont il-kundizzjonijiet li
jeskludu l-ħarba tal-ispeċijiet aljeni invażivi;
(d)
f'każ ta' speċijiet aljeni invażivi
li huma annimali, għandhom jiġu mmarkati meta possibbli;
(e)
ir-riskju tal-ħarba jew tat-tixrid jew
it-tneħħija huwa ġestit b'mod effettiv, b'kunsiderazzjoni
għall-identità, il-bijoloġija u l-mezzi tat-tixrid tal-ispeċijiet,
l-attività u l-faċilità magħluqa maħsuba, l-interazzjoni
mal-ambjent u fatturi rilevanti oħra relatati mar-riskju impost
mill-ispeċijiet;
(f)
is-sorveljanza kontinwa u t-tfassil ta' pjan ta'
kontinġenza li jaħseb għall-ħarba jew it-tixrid possibbli
inkluż pjan għall-qerda.
(g)
Il-permess imsemmi fil-paragrafu 1 għandu
jkun limitat għal għadd ta' speċijiet u kampjuni li hu
meħtieġ għar-riċerka jew għall-konservazzjoni ex situ
kkonċernata u m'għandux jaqbeż il-kapaċità
tal-faċilità magħluqa. Huwa għandu jinkludi r-restrizzjonijiet
meħtieġa għall-mitigazzjoni tar-riskju tal-ħarba jew
tat-tixrid tal-ispeċi kkonċernata. Huwa għandu jakkumpanja
l-ispeċi aljena invażiva li jirreferi għaliha l-ħin kollu
meta din tkun miżmuma, tiddaħħal fl-Unjoni jew tiġi
ttrasportata fl-Unjoni.
3.           Għandu
jiġi kkunsidrat li l-kampjuni jinżammu f'faċilitajiet
magħluqa jekk jissodisfaw il-kundizzjonijiet li ġejjin:
(a)
huma iżolati fiżikament u ma
jistgħux jaħarbu jew jinxterdu jew jitneħħew
mill-faċilitajiet fejn qed jinżammu minn persuni mhux awtorizzati;
il-protokolli tat-tindif u tal-manteniment għandhom jiżguraw li
l-ebda kampjun jew parti riproduċibbli ma tista' taħrab, tinxtered
jew titneħħa minn persuni mhux awtorizzati;
(b)
it-tneħħija tagħhom
mill-faċilitajiet jew ir-rimi jew il-qerda ssir b'tali mod li teskludi
l-propagazzjoni jew ir-riproduzzjoni barra mill-faċilitajiet.
4.           Meta
japplika għall-permess, l-istabbiliment għandu jipprovdi l-evidenza
neċessarja kollha biex jippermetti li l-awtorità kompetenti tivvaluta jekk
il-kundizzjonijiet imsemmija fil-paragrafi 2 u 3 humiex sodifsatti.
Artikolu 9
Miżuri ta' emerġenża
1.           Meta
Stat Membru jkollu evidenza dwar il-preżenza, jew il-periklu imminenti ta'
dħul fit-territorju tiegħu ta' speċi aljena invażiva li
mhijiex inkluża fil-lista msemmija fl-Artikolu 4(1), iżda li
nstab mill-awtoritajiet kompetenti rilevanti, abbażi ta' evidenza
xjentifika preliminari, li aktarx din l-ispeċi tissodisfa l-kriterji
stipulati fl-Artikolu 4(2), b'mod immedjat huwa jista' jieħu
l-miżuri ta' emerġenza, li jikkonsistu fi kwalkunwe projbizzjoni
stipulata fl-Artikolu 7(1).
2.           L-Istat
Membru li jintroduċi l-miżuri ta' emerġenza fit-territorju
nazzjonali tiegħu li jinkludu l-applikazzjoni tal-punti (a), (c) jew (d)
tal-Artikolu 7(1), b'mod immedjat għandu jinnotifika lill-Kummissjoni
u lill-Istati Membri l-oħra dwar il-miżuri meħuda u l-evidenza
li tiġġustifika dawk il-miżuri.
3.           Mingħajr
ebda dewmien, l-Istat Membru kkonċernat għandu jwettaq valutazzjoni
tar-riskju f'konformità mal-Artikolu 5 għall-ispeċi
soġġetta għall-miżuri ta' emerġenza, iqis
l-informazzjoni teknika u xjentifika disponibbli, u fi kwalunkwe każ fi
żmien 24 xahar mill-jum tal-adozzjoni tad-Deċiżjoni li
tintroduċi l-miżuri ta' emerġenza, sabiex dawk l-ispeċijiet
jiġu inklużi fil-lista msemmija fl-Artikolu 4(1).
4.           Meta
l-Kummissjoni tirċievi n-notifika msemmija fil-paragrafu 2 jew
ikollha evidenza dwar il-preżenza jew il-periklu imminenti ta' dħul
fl-Unjoni ta' speċi aljena invażiva li mhijiex inkluża fil-lista
msemmija fl-Artikolu 4(1) iżda li aktarx tissodisfa l-kriterji
stipulati fl-Artikolu 4(2), permezz ta' att ta' implimentazzjoni, hija
għandha tikkonkludi, abbażi tal-evidenza xjentifika preliminari, jekk
l-ispeċi hiex se tissodisfa dawn il-kriterji u tadotta l-miżuri ta'
emerġenza għall-Unjoni li jikkonsistu fi kwalunkwe projbizzjoni
stipulata fl-Artikolu 7(1) għal perjodu limitat skont ir-riskji
imposti minn dik l-ispeċi, meta tikkonkludi li l-kriterji stipulati
fl-Artikolu 4(2) aktarx li jiġu ssodisfatti. Dawn l-atti ta’
implimentazzjoni għandhom jiġu adottati f'konformità
mal-proċedura ta’ eżami msemmija fl-Artikolu 22(2).
5.           Jekk
jiġu stipulati fl-atti ta' implimentazzjoni msemmija fil-paragrafu 4
il-miżuri meħuda mill-Istati Membri f'konformità mal-paragrafu 1
għandhom jitħassru jew jiġu emendati.
6.           L-Istat
Membru li jieħu l-miżuri ta' emerġenza jista' jżomm dawk
il-miżuri sakemm jiġi adottat att ta' implimentazzjoni li
jistabbilixxi miżuri ta' emerġenza fil-livell tal-Unjoni skont
il-paragrafu 4 jew li jinkludi l-ispeċi fuq il-lista msemmija
fl-Artikolu 4(1) abbażi ta' valutazzjoni tar-riskju mwettqa
mill-Istat Membru kkonċernat f'konformità mal-paragrafu 3.
Artikolu 10
Restrizzjonijiet dwar ir-rilaxx intenzjonat ta'
speċijiet aljeni invażivi li huma sors ta' tħassib
għall-Istati Membri
1.           L-Istati
membri għandhom jipprojbixxu kwalunkwe rilaxx intenzjonat fl-ambjent,
jiġifieri l-proċess li bih organiżmu jitqiegħed fl-ambjent,
għal kwalunkwe skop, mingħajr il-miżuri meħtieġa biex
jilqgħu l-ħarba u t-tixrid tiegħu, ta' speċijiet aljeni
invażivi, minbarra l-ispeċijiet aljeni invażivi li huma sors ta'
tħassib għall-Unjoni, li l-Istati Membri jikkunsidraw, abbażi
ta' evidenza xjentifika preliminari, li l-impatt negattiv mir-rilaxx u t-tixrid
tagħhom, anki meta mhux aċċertat kompletament, huwa konsiderevoli
fuq it-territorju nazzjonali tagħhom ('speċijiet aljeni invażivi
li huma sors ta' tħassib għall-Istati Membri').
2.           L-Istati
Membri għandhom jinfurmaw lill-Kummissjoni u lill-Istati membri
l-oħra dwar l-ispeċijiet li jqisu bħala speċijiet aljeni
invażivi li huma sors ta' tħassib għall-Istati Membri.
3.           L-awtoritajiet
kompetenti tal-Istati Membri jistgħu joħorġu awtorizzazzjonijiet
għal xi rilaxx intenzjonat ta' speċijiet aljeni invażivi li huma
sors ta' tħassib għall-Istati Membri, jekk jitqiesu għalkollox
il-kundizzjonijiet li ġejjin:
(a)
ma hemm l-ebda speċi mhux invażiva
alternattiva li tista' tintuża biex jinkisbu benefiċċji simili;
(b)
il-benefiċċji tar-rilaxx huma għolja
b'mod eċċezzjonali f'paragun mar-riskji tal-ħsara
tal-ispeċi ikkonċernata;
(c)
ir-rilaxx se jinkludi miżuri ta' mitigazzjoni
tar-riskju sabiex jitnaqqas l-impatt fuq il-bijodiversità u s-servizzi
tal-ekosistema kif ukoll fuq is-saħħa tal-bniedem u l-ekonomija;
(d)
issir sorveljanza xierqa u jitfassal pjan ta'
kontinġenza għall-qerda tal-ispeċi li għandu jiġi
applikat f'każ li l-ħsara kkawżata mill-ispeċi titqies
inaċċettabbli mill-awtorità kompetenti.
4.           Kwalunkwe
awtorizzazzjoni għall-introduzzjoni ta' speċijiet aljeni
invażivi għall-użu tagħhom fl-akkwakultura għandha
tinħareġ skont id-dispożizzjonijiet tar-Regolament (KE)
Nru 708/2007.
Artikolu 11
Pjanijiet ta' azzjoni dwar il-mogħdijiet tal-ispeċijiet aljeni
invażivi
1.           Sa mhux
aktar tard minn [18-il xahar mid-data tad-dħul fis-seħħ ta'
dan ir-Regolament - id-data għad trid tiddaħħal] l-Istati
Membri għandhom iwettqu analiżi komprensiva tal-mogħdijiet
tal-introduzzjoni u t-tixrid mhux intenzjonati tal-ispeċijiet aljeni
invażivi fit-territorju tagħhom u jidentifikaw il-mogħdijiet li
jeħtieġu azzjoni prijoritarja ('mogħdijiet ta' prijorità'),
minħabba l-volum ta' speċijiet jew tal-ħsara kkawżata
mill-ispeċijiet li jidħlu fl-Unjoni permezz tagħhom. Waqt li
jagħmlu dan, l-Istati Membri għandhom jiffukaw b'mod partikolari fuq
l-analiżi tal-mogħdijiet tal-introduzzjoni tal-ispeċijiet aljeni
invażivi li huma sors ta' tħassib għall-Unjoni.
2.           Sa mhux
aktar tard minn [3 snin mid-data tad-dħul fis-seħħ ta'
dan ir-Regolament - id-data għad trid tiddaħħal] kull
Stat Membru għandu jistabbilixxi u jimplimenta pjan ta' azzjoni biex
jindirizza l-mogħdijiet ta' prijorità identifikati f'konformità
mal-paragrafu 1. Il-pjan ta' azzjoni għandu jinkludi skeda ta'
żmien għall-azzjoni u għandu jiddeskrivi l-miżuri li
għandhom jiġu adottati biex jindirizzaw il-mogħdijiet ta'
prijorità u jilqgħu l-introduzzjoni u t-tixrid mhux intenzjonati
tal-ispeċijiet aljeni invażivi fl-Unjoni u fl-ambjent.
3.           Il-pjan
ta' azzjoni msemmi fil-paragrafu 2 għandu jinkludi l-miżuri
mfassla abbażi tal-analiżi tal-ispejjeż u l-benefiċċji
kif ukoll tal-anqas dawn li ġejjin:
(a)
miżuri ta' sensibilizzazzjoni;
(b)
miżuri regolatorji biex inaqqsu
l-kontaminazzjoni tal-ispeċijiet aljeni invażivi fl-oġġetti
u l-prodotti, u kwalunkwe vettura jew tagħmir, inklużi miżuri li
jindirizzaw it-trasport ta' speċijiet aljeni invażivi minn
pajjiżi terzi;
(c)
miżuri regolatorji li jiżguraw
il-verifiki xierqa fil-fruntieri tal-Unjoni, apparti l-kontrolli uffiċjali
f'konformità mal-Artikolu 13;
(d)
il-miżuri tal-Konvenzjoni Internazzjonali
għall-Kontroll u l-Ġestjoni tal-Ilma tas-Saborra u tas-Sedimenti
tal-Bastimenti.
4.           Il-pjan
ta' azzjoni żviluppat skont il-paragrafu 2 għandu
jintbagħat lill-Kummissjoni mingħajr dewmien. L-Istati Membri
għandhom jirrevedu l-pjan ta' azzjoni kull erba' snin wara
l-aħħar darba li jkun intbagħat u jerġgħu
jibagħtuh lill-Kummissjoni.
Kapitolu III
Identifikazzjoni bikrija u qerda rapida
Artikolu 12
Sistema ta' sorveljanza
1.           Sa mhux
aktar tard minn [18-il xahar mid-data tad-dħul fis-seħħ ta'
dan ir-Regolament - id-data għad trid tiddaħħal] l-Istati
Membri għandu jkollhom sistema ta' sorveljanza uffiċjali stabbilita
li tiġbor u tirreġistra dejta dwar l-okkorrenzi fl-ambjent ta'
speċijiet aljeni invażivi permezz ta' stħarriġ,
monitoraġġ jew proċeduri oħra li jilqgħu t-tixrid ta'
speċijiet aljeni invażivi fl-Unjoni.
2.           Is-sistema
ta' sorveljanza msemmija fil-paragrafu 1 għandha:
(a)
tkopri t-territorju tal-Istati Membri biex
tistabbilixxi l-preżenza u d-distribuzzjoni ta' speċijiet aljeni
invażivi ġodda jew li diġà stabbilixxew lilhom infushom, li huma
sors ta' tħassib għall-Unjoni;
(b)
tinkludi l-ilmijiet marini kif iddefinit
fl-Artikolu 3(1) tad-Direttiva 2008/56/KE;
(c)
tkun dinamika biżżejjed biex tidentifika
b'mod rapidu l-wasla fl-ambjent tat-territorju jew parti mit-territorju ta'
kwalunkwe speċi aljena invażiva li hija sors ta' tħassib
għall-Unjoni, u li l-preżenza tagħha ma kinitx magħrufa
qabel;
(d)
tagħmel użu mill-informazzjoni pprovvduta
mis-sistemi eżistenti ta' sorveljanza u ta' monitoraġġ stipulati
fl-Artikolu 11 tad-Direttiva 92/43/KEE, l-Artikou 11
tad-Direttiva 2008/56/KE u l-Artikolu 8 tad-Direttiva 2000/60KE.
Artikolu 13
Kontrolli
uffiċjali fil-fruntieri tal-Unjoni
1.           Sa mhux
aktar tard minn [12-il xahar mid-data tad-dħul fis-seħħ ta'
dan ir-Regolament - id-data għad trid tiddaħħal] l-Istati
Membri għandu jkollhom strutturi stabbiliti li jwettqu l-kontrolli
uffiċjali fuq l-annimali u l-pjanti, inkluzi ż-żerriegħa,
il-bajd u l-materjal ta' propagazzjoni tagħhom li jiddaħħlu
fl-Unjoni, meħtieġa għall-prevenzjoni tal-introduzzjoni
intenzjonata fl-Unjoni ta' speċijiet aljeni invażivi li huma sors ta'
tħassib għall-Unjoni.
2.           L-awtoritajiet
tal-Istati Membri għandhom iwettqu l-kontrolli uffiċjali
fil-fruntieri tal-Unjoni fuq il-prodotti msemmija fil-paragrafu 1 li
jiddaħħlu fl-Unjoni u jivverifikaw li jintlaħaq wieħed
mir-rekwiżiti li ġejjin:
(a)
li mhumiex fuq il-lista msemmija
fil-Artikolu 4(1);
(b)
li l-permessi msemmija fl-Artikolu 8 huma
validi;
3.           Il-verifiki,
permezz ta' verifika tad-dokumenti, l-identità u fejn meħtieġa
verifika fiżika, msemmija fil-paragrafu 2 għandhom isiru:
(a)
fil-postijiet ta' kontroll fuq il-fruntiera
stipulati fl-Atrikolu 57 tar-Regolament (UE) Nru XXX/XXXX [dwar
il-kontrolli uffiċjali COM(2013)265] f'każ ta' oġġetti
msemmija fil-paragrafu 1, skont l-Artikolu 45 ta' dak ir-Regolament u
li huma soġġetti għall-kontrolli uffiċjali fil-postijiet
ta' kontroll fuq il-fruntiera; f'dan il-każ, l-Istati Membri għandhom
jagħtu r-responsabbiltà lill-awtoritajiet kompetenti stipulati
fl-Artikolu 3 tar-Regolament (UE) Nru XXX/XXXX [dwar il-kontrolli
uffiċjali COM(2013)265]
(b)
fil-punt tad-dħul tat-territorju tad-dwana
tal-Komunità fil-każ tal-oġġetti msemmija fil-paragrafu 1
li għalihom l-Artikolu 45 tar-Regolament (UE) Nru XXX/XXXX [dwar
il-kontrolli uffiċjali COM(2013)265] ma japplikax jew li huma eżentati
mill-kontrolli uffiċjali fil-postijiet ta' kontroll fuq il-fruntiera skont
l-Artikolu 46 tal-istess Regolament; f'dan il-każ, l-Istati Membri
għandhom jagħtu r-responsabbiltà lill-awtoritajiet
doganali għat-tqegħid ta' dawn il-prodotti skont il-proċeduri
doganali.
4.           L-awtoritajiet
maħtura għall-kontrolli fuq il-fruntieri għandhom jingħataw
ukoll is-setgħa li jaqbdu u jikkonfiskaw l-organiżmi li ma
jikkonformawx mal-kundizzjonijiet f'konformità mal-paragrafu 2. Meta
l-organiżmi jiġu kkonfiskati, dawn għandhom jiġu fdati
lill-awtorità kompetenti responsabbli mill-applikazzjoni tar-Regolament. L-Istati Membri jistgħu jiddelegaw funzjonijiet
speċifiċi lil awtoritajiet oħra.
5.           Ir-rekord
tar-riżultat tal-kontrolli uffiċjali mwettqa u kwalunkwe
deċiżjoni meħuda fuq dik il-bażi, inkluża
d-deċiżjoni ta' ċaħda ta' kunsinna, għandu jikkunsidra
l-konformità mar-rekwiżiti fil-paragrafu 2(a) u (b).
6.           L-Istati
Membri għandhom jistabbilixxu proċeduri biex jiżguraw l-iskambju
ta' informazzjoni rilevanti għall-kunsinni li jaslu u koordinazzjoni u
kooperazzjoni effiċjenti u effettivi għall-verifiki msemmija
fil-paragrafu 2 bejn l-awtoritajiet kollha involuti u l-operatur
tal-kunsinna.
7.           L-Istati
Membri għandhom jiżviluppaw linji gwida u programmi ta'
taħriġ li jiffaċilitaw l-identifikazzjoni u l-kxif ta' speċijiet
aljeni invażivi li huma sors ta' tħassib għall-Unjoni permezz
tal-kooperazzjoni bejn l-awtoritajiet kollha involuti fil-verifiki msemmija
fil-paragrafu 2. Il-programmi ta' taħriġ għall-awtoritajiet
doganali għandhom jinkludu informazzjoni dwar kif għandu jimtela
d-Dokument Amministrattiv Uniku li fuqu ssir id-dikjarazzjoni doganali.
Artikolu 14
Notifiki tal-identifikazzjoni bikrija
1.           L-Istati
Membri għandhom jużaw is-sistema ta' sorveljanza stabbilita skont
l-Artikolu 12 u l-infomazzjoni miġbura fil-kontrolli uffiċjali
stipulati bl-Artikolu 13 biex jappoġġaw l-identifikazzjoni
bikrija tad-dħul jew il-preżenza ta' speċijiet aljeni
invażivi li huma sors ta' tħassib għall-Unjoni.
2.           L-Istati
Membri għandhom jinnotifikaw lill-Kummissjoni bil-miktub mingħajr
dewmien dwar l-identifikazzjoni bikrija tal-preżenza tal-ispeċijiet
aljeni invażivi li huma sors ta' tħassib għall-Unjoni u
jinfurmaw lill-Istati Membri l-oħra, b'mod partikolari:
(a)
il-wasla fit-territorju tagħhom jew f'parti
mit-territorju ta' kwalunkwe speċi inkluża fil-lista msemmija
fl-Artikolu 4(1) li l-preżenza tagħha fit-territorju
tagħhom jew f'parti mit-territorju ma kinitx magħrufa qabel;
(b)
il-wasla mill-ġdid fit-territorju tagħhom
jew f'parti mit-territorju ta' kwalunkwe speċi inkluża fil-lista
msemmija fl-Artikolu 4(1) wara li tkun ġiet irrapurtata li ġiet
meqruda.
Artikolu 15
Qerda rapida fi stadju bikri tal-invażjoni
1.           Wara
l-identifikazzjoni bikrija u fi żmien tliet xhur mit-trażmissjoni
tan-notifika ta' identifikazzjoni bikrija msemmija fl-Artikolu 14,
l-Istati Membri għandhom japplikaw il-miżuri ta' qerda u jinnotifikaw
lill-Kummissjoni u jinfurmaw lill-Istati Membri l-oħra dwar dawn
il-miżuri.
2.           Filwaqt
li japplikaw il-mizuri ta' qerda, l-Istati Membri għandhom jiżguraw
li l-metodi użati huma effettivi biex jiksbu t-tneħħija
sħiħa u permanenti tal-popolazzjoni tal-ispeċi aljena
invażiva kkonċernata, u li tingħata kunsiderazzjoni xierqa
lis-saħħa tal-bniedem u l-ambjent u li l-annimali fil-mira
jinħelsu minn kwalunkwe wġigħ, tensjoni jew tbatija li
jistgħu jiġu evitati.
3.           Is-sistema
ta' sorveljanza stabbilita fl-Artikolu 12 għandha titfassal u
tintuża biex tissorvelja wkoll l-effettività tal-qerda.
4.           L-Istati
Membri għandhom jinnotifikaw lill-Kummissjoni u jinfurmaw lill-Istati
Membri meta popolazzjoni ta' speċi aljena invażiva li hija sors ta'
tħassib għall-Unjoni tkun inqerdet.
5.           L-Istati
Membri għandhom jinfurmaw ukoll lill-Kummissjoni u lill-Istati Membri
l-oħra dwar l-effettività tal-miżuri meħuda.
Artikolu 16
Derogi mill-obbligu tal-qerda rapida
1.           L-Istati
Membri jistgħu jissottomettu lill-Kummissjoni applikazzjoni għal
deroga mill-obbligu li japplikaw il-miżuri ta' qerda msemmija
fl-Artikolu 15 għall-ispeċijiet aljeni invażivi li huma
sors ta' tħassib għall-Unjoni li kienu soġġetti
għan-notifika tal-identifikazzjoni bikrija msemmija fl-Artikolu 14.
2.           L-applikazzjonijiet
għad-derogi għandhom ikunu abbażi ta' evidenza xjentifika
b'saħħitha u għandhom jiġu sottomessi biss jekk ikunu
ssodisfatti l-kundizzjonijiet li ġejjin:
(a)
jintwera li l-qerda mhijiex teknikament fattibbli
għaliex il-metodi tal-qerda disponibbli ma jistgħux jiġu
applikati fl-ambjent fejn hija stabbilita l-ispeċi;
(b)
l-analiżi tal-ispejjeż u
tal-benefiċċji turi b'ċertu livell ta' ċertezza li,
abbażi tad-dejta disponibbli, għal żmien fit-tul,
l-ispejjeż se jkunu għoljin b'mod eċċezzjonali u
sproporzjonati mal-benefiċċji tal-qerda;
(c)
il-metodi tal-qerda mhumiex disponibbli jew huma
disponibbli iżda jkollhom impatti negattivi serji fuq is-saħħa
tal-bniedem jew l-ambjent.
3.           L-Istati
Membri għandhom jissottomettu l-applikazzjonijiet għad-deroga,
debitament motivati u flimkien mal-evidenza msemmija fil-punti (a), (b) u (c)
tal-paragrafu 2, lill-Kummissjoni.
4.           Il-Kummissjoni
għandha tiddeċiedi, permezz ta' atti ta' implimentazzjoni
f'konformità mal-paragrafu 6, li tapprova jew tiċħad
l-applikazzjoni msemmija fil-paragrafu 3.
5.           Dawn
l-atti ta’ implimentazzjoni għandhom jiġu adottati f'konformità
mal-proċedura ta’ eżami msemmija fl-Artikolu 22(2).
6.           L-Istati
Membri għandhom jiżguraw li jiġu stabbiliti l-miżuri ta'
konteniment biex jevitaw aktar tixrid tal-ispeċi sakemm tiġi adottata
deċiżjoni ta' implimentazzjoni dwar id-deroga f'konformità
mal-paragrafu 3.
7.           Meta
tiġi approvata deroga mill-obbligu ta' qerda, l-ispeċi għandha
tkun soġġetta għall-miżuri ta' ġestjoni msemmija
fl-Artikolu 17. Jekk tiġi miċħuda l-applikazzjoni
għad-deroga, l-Istat Membru kkonċernat għandu japplika
l-miżuri ta' qerda msemmija fl-Artikolu 15 mingħajr dewmien.
Kapitolu IV
Ġestjoni ta' Speċijiet Aljeni Invażivi
li nxterdu b'mod vast
Artikolu 17
Miżuri ta’ ġestjoni
1.           Sa mhux
aktar tard minn 12-il xahar mill-inklużjoni ta' speċi aljena
invażiva fil-lista msemmija fl-Artikolu 4(1), l-Istati Membri
għandhom jistabbilixxu l-miżuri ta' ġestjoni għal dawk l-ispeċijiet
aljeni invażivi li huma sors ta' tħassib għall-Unjoni li
fl-Istati Membri nstab li nxterdu b'mod vast fuq it-territorju tagħhom,
biex b'hekk jitnaqqsu l-impatti fuq il-bijodiversità u s-servizzi
tal-ekosistema, is-saħħa tal-bniedem u l-ekonomija. Dawk
il-miżuri ta' ġestjoni għandhom ikunu abbażi ta'
analiżi tal-ispejjeż u l-benefiċċji u għandhom
jinkludu wkoll il-miżuri ta' ristawr msemmija fl-Artikolu 18.
2.           Il-miżuri
ta' ġestjoni għandhom jikkonsistu f'azzjonijiet fiżiċi,
kimiċi jew bijoloġiċi mmirati lejn il-qerda, il-kontroll ta'
popolazzjoni jew il-konteniment ta' popolazzjoni ta' speċi aljena
invażiva. Fejn xieraq, il-miżuri ta' ġestjoni għandhom
jinkludu azzjonijiet applikati fl-ekosistema li tirċievi bl-għan li
jkabbru r-reżiljenza għall-invażjonijiet kurrenti jew li
jseħħu fil-futur.
3.           Fl-applikazzjoni
tal-miżuri ta' ġestjoni, l-Istati Membri għandhom jiżguraw
li l-metodi użati jikkunsidraw b'mod xieraq is-saħħa tal-bniedem
u l-ambjent u jekk l-annimali jkunu fil-mira, jinħelsu minn kwalunkwe
wġigħ, tensjoni jew tbatija.
4.           Is-sistema
ta' sorveljanza stabbilita fl-Artikolu 12 għandha titfassal u
tintuża biex tissorvelja l-effettività tal-qerda, tal-kontroll
tal-popolazzjoni jew tal-miżuri ta' konteniment fit-tnaqqis tal-impatti
fuq il-bijodiversità u s-servizzi tal-ekosistema, is-saħħa
tal-bniedem jew l-ekonomija.
5.           Meta
jkun hemm riskju konsiderevoli li xi speċji aljena invażiva li hija
sors ta' tħassib għall-Unjoni se tinxtered fi Stat Membru ġar,
l-Istat Membru li fih l-ispeċi nxterdet ħafna għandu jinnotifika
immedjatament lill-Istati Membri ġirien u lill-Kummissjoni. Fejn xieraq,
l-Istati Membri kkonċernati għandhom jistabbilixxu miżuri ta'
ġestjoni maqbula b'mod konġunt. Fil-każijiet fejn
il-pajjiżi terzi jistgħu jkunu affettwati wkoll mit-tixrid, l-Istat
Membru affettwat għandu jikkunsidra l-bżonn li jinfurma
l-pajjiżi terzi kkonċernati.
Artikolu 18
Restawr ta' ekosistemi mħassra
1.           L-Istati
Membri għandhom jieħdu miżuri ta' ristawr proporzjonati biex
jgħinu l-irkupru ta' eskosistema li tkun ġiet degradata, mħassra
jew meqruda minn speċijiet aljeni invażivi li huma sors ta'
tħassib għall-Unjoni.
2.           Il-miżuri
tar-ristawr imsemmija fil-paragrafu 1 għandhom jinkludu tal-inqas dan
li ġej:
(a)
miżuri li jżidu l-kapaċità ta'
ekosistema esposta għad-disturb li tirreżisti, tassorbi, takkomoda
lilha nnifisa għal u tirkupra mill-effetti tad-disturb;
(b)
miżuri li jiżguraw il-prevenzjoni ta'
invażjoni mill-ġdid wara kampanja ta' qerda.
KAPITOLU V
Dispożizzjonijiet finali
Artikolu 19
Rappurtar
1.           Sa mhux
aktar tard minn [tliet snin mid-data tad-dħul fis-seħħ ta'
dan ir-Regolament - id-data għad trid tiddaħħal] u kull
erba' snin wara dik id-data, l-Istati Membri għandhom jibagħtu
informazzjoni aġġornata lill-Kummissjoni dwar dan li ġej:
(a)
deskrizzjoni tas-sistema ta' sorveljanza
f'konformità mal-Artikolu 12 u tas-sistema uffiċjali ta' kontroll fuq
l-ispeċijiet aljeni li jidħlu fl-Unjoni f'konformità
mal-Artikolu 13;
(b)
id-distribuzzjoni tal-ispeċijiet aljeni
invażivi li huma sors ta' tħassib għall-Unjoni preżenti
fit-territorju tagħhom;
(c)
informazzjoni dwar l-ispeċijiet ikkunsidrati
bħala speċijiet aljeni invażivi li huma sors ta' tħassib
għall-Istati Membri f'konformità mal-Artikolu 10(2);
(d)
il-pjan ta' azzjoni msemmi fl-Artikolu 11(2);
(e)
informazzjoni aggregata li tkopri t-territorju
nazzjonali kollu dwar il-miżuri ta' qerda meħuda skont
l-Artikolu 15 u l-miżuri ta' ġestjoni stipulati
fl-Artikolu 17 u l-effettività tagħhom.
(f)
il-format tal-permessi msemmija fl-Artikolu 8.
2.           L-Istati
Membri għandhom jinnotifikaw lill-Kummissjoni u jinfurmaw lill-Istati
membri l-oħra dwar l-awtoritajiet kompetenti responsabbli
mill-applikazzjoni ta' dan ir-Regolament.
3.           Fi
żmien 5 snin minn [data tal-adozzjoni], il-Kummissjoni
għandha tivvaluta l-effettività tar-Regolament kurrenti inklużi
l-lista msemmija fl-Artikolu 4(1), il-pjanijiet ta' azzjoni msemmija
fl-Artikolu 11(3), is-sistema ta' sorveljanza, il-verifiki fuq
il-fruntieri, l-obbligu tal-qerda u l-obbligi tal-ġestjoni, u għandha
tissottometti rapport lill-Parlament Ewropew u lill-Kunsill li jista'
jintbagħat flimkien ma' proposti għall-emendi tiegħu
inklużi bidliet fil-lista tal-Artikolu 4(1).
Artikolu 20
Mekkaniżmu ta' appoġġ
għall-informazzjoni
1.           B'mod
gradwali, il-Kummissjoni għandha tistabbilixxi mekkaniżmu ta' appoġġ
għall-informazzjoni meħtieġ biex jiffaċilita
l-applikazzjoni ta' dan ir-Regolament.
2.           Fil-fażi
bikrija s-sistema għandha tinkludi mekkaniżmu ta' appoġġ
għad-dejta li jgħaqqad is-sistemi ta' dejta eżiżtenti dwar
l-ispeċijiet aljeni invażivi, li jagħti attenzjoni partikolari
lill-ispeċijiet aljeni invażivi li huma sors ta' tħassib
għall-Unjoni sabiex jiffaċilita r-rappurtar f'konformità
mal-Artikolu 19.
3.           Fit-tieni
fażi, il-mekkaniżmu ta' appoġġ għad-dejta msemmi
fil-paragrafu 2 għandu jsir għodda li tassisti lill-Kummissjoni
fil-ġestjoni tan-notifiki rilevanti meħtieġa
fl-Artikolu 14(2).
4.           Fit-tielet
fażi, il-mekkaniżmu ta' appoġġ għad-dejta msemmi
fil-paragrafu 2 għandu jsir mekkaniżmu għall-iskambju
tal-infomrazzjoni dwar aspetti tal-applikazzjoni ta' dan ir-Regolament.
Artikolu 21
Parteċipazzjoni pubblika
1.           Meta
jiġu stabbiliti pjanijiet ta' azzjoni f'konformità mal-Artikolu 11 u
meta jiġu stabbiliti miżuri f'konformità mal-Artikolu 17,
l-Istati Membri għandhom jiżguraw li l-pubbliku jingħata opportunitajiet
effettivi minn kmieni biex jipparteċipa fil-preparazzjoni, l-modifiki jew
ir-reviżjoni tagħhom billi jintużaw l-arranġamenti li
diġà ġew stabbiliti mill-Istati Membri skont it-tieni subparagrafu
tal-Artikolu 2(3) tad-Direttiva 2003/35/KE.
Artikolu 22
Kumitat
1.           Il-Kummissjoni
għandha tkun megħjuna mill-Kumitat. Dak il-Kumitat għandu jkun
kumitat skont it-tifsira tar-Regolament (UE) Nru 182/2011[23].
2.           Fejn
issir referenza għal dan il-paragrafu, għandu japplika
l-Artikolu 5 tar-Regolament (UE) Nru 182/2011.
Artikolu 23
Eżerċizzju tad-delega
1.           Il-Kummissjoni
tingħata s-setgħa li tadotta atti ddelegati soġġetta
għall-kundizzjonijiet stabbiliti f’dan l-Artikolu.
2.           Id-delega
tas-setgħa msemmija fl-Artikolu 5(2) għandha tingħata
lill-Kummissjoni għal perjodu ta' żmien mhux definit mid-dħul
fis-seħħ ta' dan ir-Regolament.
3.           Id-delega
ta' setgħa msemmija fl-Artikolu 5(2) tista' tiġi rrevokata fi
kwalunkwe mument mill-Parlament Ewropew jew mill-Kunsill. Deċiżjoni
ta’ revoka għandha ttemm id-delega tas-setgħa speċifikata f’dik
id-deċiżjoni. Din għandha tidħol fis-seħħ
l-għada tal-pubblikazzjoni tad-deċiżjoni f'Il-Ġurnal
Uffiċjali tal-Unjoni Ewropea jew f'data aktar tard speċifikata
fiha. Hija ma għandhiex taffettwa l-validità ta’ kwalunkwe att iddelegat
diġà fis-seħħ.
4.           Mal-adozzjoni
ta' att iddelegat, il-Kummissjoni għandha tinnotifika simultanjament
lill-Parlament Ewropew u lill-Kunsill.
5.           Att
iddelegat adottat skont l-Artikolu 5(2) għandu jidħol
fis-seħħ biss jekk ma tkun ġiet espressa l-ebda
oġġezzjoni la mill-Parlament Ewropew u lanqas mill-Kunsill fi
żmien xahrejn min-notifika ta’ dak l-att lill-Parlament Ewropew u
lill-Kunsill jew jekk, qabel l-iskadenza ta’ dak il-perjodu, kemm il-Parlament
Ewropew kif ukoll il-Kunsill ikunu infurmaw lill-Kummissjoni li mhux sejrin
joġġezzjonaw. Dak il-perjodu għandu jiġi estiż
b’xahrejn fuq l-inizjattiva tal-Parlament Ewropew jew tal-Kunsill.
Artikolu 24
Miżuri u sanzjonijiet amministrattivi
1.           L-Istati
Membri għandhom jistabbilixxu regoli dwar il-miżuri u s-sanzjonijiet
amministrattivi applikabbli għall-ksur ta' dan ir-Regolament. L-Istati
Membri għandhom jieħdu l-miżuri kollha meħtieġa biex
jiżguraw li jiġu infurzati: Il-miżuri u s-sanzjonijiet stipulati
iridu jkunu effettivi, proporzjonati u dissważivi.
Artikolu 25
Setgħat ta' sanzjonar
1.           L-awtoritajiet
kompetenti għandu jkollhom is-setgħa li jimponu miżuri u
sanzjonijiet amministrattivi fuq kwalunkwe persuna fiżika jew
ġuridika li ma tikkonformax ma' dan ir-Regolament.
2.           Mingħajr
preġudizzju lejn is-setgħat superviżorji tagħhom,
l-awtoritajiet kompetenti għandu jkollhom is-setgħa li jimponu
tal-anqas il-miżuri u s-sanzjonijiet amministrattiv li ġejjin:
(a)
ordni li teħtieġ lill-persuna fiżika
jew ġuridika responsabbli għall-ksur li twaqqaf l-imġiba u li ma
terġax tirrepeti dik l-imġiba;
(b)
ordni li teħtieġ il-konfiska
tal-ispeċi aljena invażiva inkwistjoni, li hija sors ta' tħassib
għall-Unjoni u li mhix konformi;
(c)
projbizzjoni temporanja fuq xi attività;
(d)
irtirar permanenti tal-awtorizzazzjoni għal xi
attività;
(e)
sanzjonijiet pekunarji ammistrattivi;
(f)
ordni li teħtieġ lill-persuna fiżika
jew ġuridika li tieħu miżuri ta' rimedju.
3.           Meta
jiġu biex jiddeterminaw it-tip ta’ miżuri u sanzjonijiet
amministrattivi, l-awtoritajiet kompetenti għandhom jikkunsideraw
iċ-ċirkustanzi rilevanti kollha, inklużi:
(a)
is-serjetà u d-dewmien tal-ksur;
(b)
il-grad tal-involviment tal-persuna responsabbli
għall-invażjoni;
(c)
l-introjtu li l-persuna fiżika jew
ġuridika kisbet mill-ksur;
(d)
il-ħsara ambjentali, soċjali u ekonomika
kkawżata mill-ksur;
(e)
il-livell ta' kooperazzjoni tal-persuna
responsabbli mal-awtorità kompetenti;
(f)
ksur preċedenti mill-persuna responsabbli.
4.           L-Istati
Membri għandhom jiżguraw li d-deċiżjonijiet meħuda
mill-awtoritajiet kompetenti f’konformità ma' dan l-Artikolu jkunu
soġġetti għad-dritt ta' appell.
Artikolu 26
Dispożizzjonijiet tranżitorji għas-sidien mhux
kummerċjali
1.           Permezz
ta' deroga mill-Artikolu 7(1)(c) u (f), is-sidien ta' annimali ta'
kumpanija li ma jkunux miżmuma għal skopijiet kummerċjali u li
huma speċi inkluża fil-lista msemmija fl-Artikolu 4(1)
għandhom jitħallew iżommuhom sat-tmiem tal-ħajja naturali
tal-annimali, sakemm ikunu sodisfatti l-kundizzjonijiet li ġejjin:
(a)
il-kampjuni kienu miżmuma qabel
l-inklużjoni fil-lista msemmija fl-Artikolu 4(1);
(b)
il-kampjuni jinżammu fi spazju kkonfinat u
jitwettqu l-miżuri xierqa kollha li jiżguraw li r-riproduzzjoni jew
il-ħarba mhumiex possibbli.
2.           L-awtoritajiet
kompetenti għandhom jinfurmaw lis-sidien mhux kummerċjali dwar
ir-riskji imposti miż-żamma tal-kampjuni msemmija fil-paragrafu 1
u l-miżuri li għandhom jittieħdu biex jitnaqqas ir-riskju
tar-riproduzzjoni u tal-ħarba permezz ta' programmi ta' sensibilizzazzjoni
u edukazzjoni organizzati mill-Istati Membri.
3.           L-Istati
Membri għandhom joffru lis-sidien mhux kummerċjali li ma
jistgħux jiżguraw li l-kundizzjonijiet stipulati fil-paragrafu 1
ikunu sodisfatti, l-possibbiltà li l-kampjuni jittieħdu mingħandhom u
għandhom iqisu b'mod xieraq il-benessri tal-annimali fil-ġestjoni
tagħhom.
Artikolu 27
Dispożizzjonijiet tranżitorji għal ħażniet
kummerċjali
1.           L-indokraturi
ta' ħażna kummerċjali ta' kampjuni ta' speċijiet aljeni
invażivi miksuba qabel l-inklużjoni tagħhom fil-lista msemmija
fl-Artikolu 4(1) għandhom jingħataw perjodu ta' sentejn wara
l-inklużjoni tal-ispeċi f'dik il-lista biex iżommu u
jittrasportaw biex ibigħu jew biex jagħtu l-kampjuni ħajjin jew
il-partijiet riproduċibbli ta' dawk l-ispeċijiet
lill-istituzzjonijiet tar-riċerka jew tal-konservazzjoni ex situ msemmija
fl-Artikolu 8, sakemm il-kampjuni jinżammu u jiġu ttrasportati
fi spazju kkonfinat
2.           Meta
jkun inħareġ permess skont l-Artikolu 6 tar-Regolament (KE)
Nru 708/2007 għal speċi tal-akkwakultura li sussegwentement tkun
inkluża fil-lista ta' speċijiet aljeni invażivi li huma sors ta'
tħassib għall-Unjoni, u t-tul taż-żmien tal-permess ikun
itwal mill-perjodu msemmi fil-paragrafu 1, l-Istat membru għandu
jirtira l-permess skont l-Artikolu 12 tar-Regolament (KE)
Nru 708/2007 sa tmiem il-perjodu msemmi fil-paragrafu 1.
Artikolu 28
Dħul fis-seħħ
Dan ir-Regolament għandu
jidħol fis-seħħ fl-[1 ta' Jannar jew l-1 ta'
Lulju] wara l-pubblikazzjoni tiegħu f'Il-Ġurnal Uffiċjali
tal-Unjoni Ewropea.
Dan ir-Regolament għandu jorbot
fl-intier tiegħu u japplika direttament fl-Istati Membri kollha.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
Dikjarazzjoni Finanzjarja
Simplifikata
Titolu tal-abbozz ta’ proposta:
Regolament tal-Parlament Ewropew u tal-Kunsill dwar il-prevenzjoni u
l-ġestjoni tal-introduzzjoni u t-tixrid tal-ispeċijiet aljeni
invażivi.
Qasam (oqsma) ta' politika u
attività(ijiet) ABB ikkonċernati:
Titolu 07 Ambjent
07.01.02 Nefqa għal persunal estern u nefqa oħra relatata
mat-tmexxija li hija marbuta mal-qasam tal-politika dwar l-Ambjent
Bażi legali
            ¨ Awtonomija amministrattiva                      X Oħrajn:
Artikolu 192(1) tat-TFUE
Deskrizzjoni u ġustifikazzjonijiet:
L-ispeċijiet aljeni invażivi (IAS) huma speċijiet li
jiġu ttrasportati madwar il-limiti ekoloġiċi, b'mod intenzjonat
jew mhux intenzjonat permezz ta' azzjoni mill-bniedem, barra mid-distribuzzjoni
tagħhom u li jistabbilixxu u jinxterdu fil-post il-ġdid tagħhom
sal-punt li jkollhom impatt negattiv fuq il-bijodiversità, iżda wkoll fuq
is-saħħa tal-bniedem u l-ekonomija. L-IAS huma kawża ewlenija
tat-telf tal-bijodiversità, minbarra li jikkawżaw ħsara soċjali
u ekonomika, u huwa essezjali li jiġu indirizzati sabiex tintlaħaq
il-mira tal-UE li jitwaqqaf it-telf tal-bijodiversità sal-2020. Barra minn
hekk, ġie stmat li l-IAS qed jiswew lill-UE EUR 12-il biljun fis-sena
f'dawk li huma spejjeż ta' ħsara u kontroll. Għalhekk l-iskop
ta' dan l-abbozz ta' Regolament huwa li jiġi stabbilit qafas tal-UE
għall-prevenzjoni, t-tnaqqis u l-mitigazzjoni tal-impatti negattivi
tal-IAS fuq il-bijodiversità u s-servizzi tal-ekosistema u li jipprova jtaffi
l-ħsara soċjali u ekonomika. L-Istati Membri diġà qed
jieħdu miżuri biex jindirizzaw l-IAS, iżda l-azzjoni tibqa'
reattiva b'mod predominanti, tfittex li tnaqqas il-ħsara li diġà qed
tiġi kkawżata mingħajr ma tikkunsidra biżżejjed
il-prevenzjoni jew l-identifikazzjoni u r-rispons għal theddid ġdid.
L-isforzi huma frammentati u ma jkoprux l-UE kollha u spiss mhumiex koordinati
sew, li jfisser li l-effettività globali tagħhom qed titnaqqas.
Bħalissa ma jeżistix qafas legali komprensiv li jindirizza l-IAS
fil-livell tal-UE. Dan l-abbozz ta' Regolament għandu l-għan li
jindirizza dan in-nuqqas fil-politika, f'konformità mal-impenji internazzjonali
tiegħu skont il-Konvenzjoni fuq id-Diversità Bijoloġika.
Tul ta' żmien u stima tal-impatt
finanzjarju:
Perjodu tal-applikazzjoni:
¨      Proposta b'tul ta'
żmien limitat: fis-seħħ minn [data] sa [data]
X       Proposta għal tul ta' żmien
indefinit: fis-seħħ minn [imbassar 2015 għad irid
jiġi kkonfermat]
Impatt baġitarju stmat:
L-abbozz tal-proposta jinvolvi:
¨      l-iffrankar
X       l-ispejjeż
addizzjonali (jekk iva, speċifika l-intestatura/i tal-qafas finanzjarju
pluriennali kkonċernat): Intestatura 5
tal-qafas finanzjarju pluriennali 2014-2020
Kontribuzzjonijiet mill-partijiet terzi
għall-finanzjament tal-abbozz tal-proposta:
Il-proposta ma tipprevedi l-ebda
kofinanzjament minn partijiet terzi
Spjegazzjoni taċ-ċifri:
L-implimetazzjoni tal-aspetti ta' dan l-abbozz ta' Regolament se
teħtieġ it-tmexxija ta' Kumitat. Abbażi tal-ispejjez
tat-tmexxija ta' Kumitati simili, ġew stmati l-ispejjeż li
ġejjin taħt l-intestatura 07 01 02 11 03 - Kumitati (ara t-tabella
iktar 'l isfel)
- laqgħat/sena
- 1 rappreżentant/SM
- spiża massima għall-ivvjaġġar u
l-alloġġ ta' EUR 800 għal kull SM/laqgħa
Dan iwassal għal spiża ta' madwar EUR 80 000/sena
għall-Kummissjoni.
Kompatibbiltà mal-qafas finanzjarju
pluriennali preżenti:
X       Il-proposta hi kompatibbli
mal-programmazzjoni finanzjarja eżistenti.
¨      Il-proposta se tinvolvi programmar mill-ġdid tal-intestatura
rilevanti fil-qafas finanzjarju pluriennali.
¨      Il-proposta teħtieġ l-użu tal-istrument
tal-flessibbiltà jew reviżjoni tal-qafas finanzjarju pluriennali[24].
Impatt fuq l-iffrankar jew spejjeż
addizzjonali għall-allokazzjoni tar-riżorsi:
¨      Ir-riżorsi se jinkisbu permezz ta' riallokazzjoni interna
fid-dipartimenti.
X       Ir-riżorsi diġà huma allokati
lid-dipartiment(i) kkonċernat(i)
¨      Riżorsi li se jintalbu waqt il-proċedura ta’
allokazzjoni li jmiss.
Ir-riżorsi umani u amministrattivi
meħtieġa se jintlaħqu mill-istaff tad-DĠ li diġà
ġie assenjat il-ġestjoni tal-azzjoni, bl-appoġġ ta' staff
li diġà ġie riallokat għall-ħidma fuq aspetti relatati
mal-implimentazzjoni ta' dan l-abbozz ta' Regolament. L-inkarigi ewlenin
tal-uffiċjali assenjati se jkunu: it-tmexxija tal-Kumitat, it-tmexxija
tal-interazzjoni mal-Istati Membri, il-koordinazzjoni taċ-Ċentru
Konġunt tar-Riċerka (JRC) u b'mod ġenerali l-appoġġ
għal implimentazzjoni korretta ta' dan l-abbozz ta' Regolament.
Din is-sistema hija mfassla biex tiġbor
flimkien ir-riżorsi u l-għarfien espert minn servizzi differenti
tal-Kummissjoni, li se jippermetti li s-sistema titmexxa b'riżorsi
limitati ta' staff dedikat: B'mod partikolari, il-politika dwar l-IAS se
tibbenefika mill-kontribuzzjoni tal-istaff tal-JRC involut fil-proġett
EASIN[25],
kif ukoll mill-għarfien espert tas-servizzi l-oħra tal-Kummissjoni u
l-aġenziji li jaħdmu f'oqsma rilevanti għall-politika dwar l-IAS
(partikolarment, l-Aġenzija Ewropea għall-Ambjent għandha staff
iddedikat għall-ħidma dwar l-IAS li se jkun disponibbli
għall-appoġġ tal-ħidma ta' implimentazzjoni). Jekk
jinħtieġ, l-istaff se jkun riallokat abbażi tal-allokazzjonijiet
li jistgħu jingħataw lid-DĠ li jkun qed imexxi skont
il-proċedura ta' allokazzjoni annwali fid-dawl tar-restrizzjonijiet
baġitarji eżistenti.
STIMA TAL-IMPATT FINANZJARJU (iffrankar
jew spejjeż addizzjonali) FUQ L-APPROPRJAZZJONIJIET TA’ NATURA
AMMINISTRATTIVA JEW GĦAR-RIŻORSI UMANI
 FTE f’persuni/sena || Sena || Sena || Sena || Sena || Sena || Sena || Sena || Total
 2015 || 2016 || 2017 || 2018 || 2019 || 2020 || 2021
 Intestatura 5 || EFT || approp. || EFT || approp. || EFT || approp. || EFT || approp. || EFT || approp. || EFT || approp. || EFT || approp. ||   ||
 Karigi tal-pjan ta’ stabbiliment (uffiċjali u/jew persunal temporanju)
 07 01 01 01 (Il-Kwartieri Ġenerali u l-Uffiċċji tar-Rappreżentanza tal-Kummissjoni) ||   || 0.199* ||   || 0.199 ||   || 0.199 ||   || 0.199 ||   || 0.199 ||   || 0.199 ||   || 0.199 ||   || 1.393
 07 01 01 02 (Delegazzjonijiet) ||   ||   ||   ||   ||   ||   ||   ||   ||   ||   ||   ||   ||   ||   ||   ||
 Staff estern ||
 07 01 02 01 (‘pakkett kumplessiv’) ||   || 0.002**  ||   || 0.002  ||   || 0.002  ||   || 0.002  ||   || 0.002  ||   || 0.002  ||   || 0.002  ||   || 0.014
 07 01 02 02 (Delegazzjonijiet) ||   ||   ||   ||   ||   ||   ||   ||   ||   ||   ||   ||   ||   ||   ||   ||
 Linji baġitarji oħra (speċifika) ||   ||   ||   ||   ||   ||   ||   ||   ||   ||   ||   ||   ||   ||   ||   ||
 Subtotal - Intestatura 5 ||   || 0.201  ||   ||  0.201 ||   ||  0.201 ||   ||  0.201 ||   ||  0.201 ||   ||  0.201 ||   ||  0.201 ||   || 1.407
 Barra mill-Intestatura 5 ||
 Karigi tal-pjan ta’ stabbiliment (uffiċjali u/jew persunal temporanju)
 07 01 05 01 (Riċerka indiretta) ||   ||   ||   ||   ||   ||   ||   ||   ||   ||   ||   ||   ||   ||   ||   ||
 10 01 05 01 (Riċerka diretta) ||   ||   ||   ||   ||   ||   ||   ||   ||   ||   ||   ||   ||   ||   ||   ||
 Staff estern
 07 01 04 ss ||   ||   ||   ||   ||   ||   ||   ||   ||   ||   ||   ||   ||   ||   ||   ||
 Kwartieri ġenerali ||   ||   ||   ||   ||   ||   ||   ||   ||   ||   ||   ||   ||   ||   ||   ||
 Delegazzjonijiet ||   ||   ||   ||   ||   ||   ||   ||   ||   ||   ||   ||   ||   ||   ||   ||
 07 01 05 02 (Riċerka indiretta) ||   ||   ||   ||   ||   ||   ||   ||   ||   ||   ||   ||   ||   ||   ||   ||
 10 01 05 02 (Riċerka diretta) ||   ||   ||   ||   ||   ||   ||   ||   ||   ||   ||   ||   ||   ||   ||   ||
 Linji baġitarji oħra (speċifika) ||   ||   ||   ||   ||   ||   ||   ||   ||   ||   ||   ||   ||   ||   ||   ||
 Subtotal – Barra mill-Intestatura 5 ||   ||   ||   ||   ||   ||   ||   ||   ||   ||   ||   ||   ||   ||   ||   ||
 TOTAL ||   || 0.201 ||   || 0.201 ||   || 0.201 ||   || 0.201 ||   || 0.201 ||   || 0.201 ||   || 0.2014 ||   || 1.407 għall-ewwel 7 snin
EFT=Ekwivalenti għal Full-Time                                                                                EUR
miljun (sa 3 punti deċimali)
"L-approprjazzjonijiet tar-riżorsi umani
meħtieġa se jiġu sodisfatti mill-approprjazzjonijiet mid-DĠ
li huma diġà assenjati għall-immaniġġjar tal-azzjoni
u/jew ġew riallokati fi ħdan id-DĠ, flimkien, jekk dan ikun
meħtieġ, ma’ kwalunkwe allokazzjoni addizzjonali li tista’
tingħata lid-DĠ li jkun qed imexxi l-azzjoni skont il-proċedura
ta’ allokazzjoni annwali u fid-dawl tal-limitazzjonijiet baġitarji.
*L-istima
tal-approprjazzjoni tinkludi l-istaff mid-DĠ ENV kif ukoll EFT fil-JRC
**Medja ta' allokazzjoni ta' END
Approprjazzjonijiet amministrattivi oħra                                                                                EUR
miljun (sa 3 punti deċimali)
   || Sena || Sena || Sena || Sena || Sena || Sena || Sena || TOTAL
 2015 || 2016 || 2017 || 2018 || 2019 || 2020 || 2021
 Intestatura 5 ||   ||   ||   ||   ||   ||   ||   ||
 Kwartieri ġenerali: ||   ||   ||   ||   ||   ||   ||   ||
 07 01 02 11 01 - Spejjeż tal-missjoni u tar-rappreżentazzjoni ||   ||   ||   ||   ||   ||   ||   ||
 07 01 02 11 02 - Spejjeż tal-konferenzi tal-laqgħat ||   ||   ||   ||   ||   ||   ||   ||
 07 01 02 11 03 – Kumitati || 0.08  || 0.08  || 0.08  || 0.08  || 0.08  || 0.08  || 0.08  || 0.56 għall-ewwel 7 snin
 07 01 02 11 04 - Studji u konsultazzjonijiet ||   ||   ||   ||   ||   ||   ||   ||
 07 01 03 01 03 – Tagħmir tal-ICT[26] ||   ||   ||   ||   ||   ||   ||   ||
 07 01 03 01 04 – servizzi tal-ICT2 ||   ||   ||   ||   ||   ||   ||   ||
 Linji oħra tal-baġit (speċifika fejn ikun meħtieġ) ||   ||   ||   ||   ||   ||   ||   ||
 Delegazzjonijiet: ||   ||   ||   ||   ||   ||   ||   ||
 07 01 02 12 01 – Spejjez tal-missjonijiet, tal-konferenzi u tar-rappreżentazzjoni ||   ||   ||   ||   ||   ||   ||   ||
 07 01 02 12 02 - Aktar taħriġ għall-istaff ||   ||   ||   ||   ||   ||   ||   ||
 07 01 03 02 01 – Xiri, kiri u nfiq relatat ||   ||   ||   ||   ||   ||   ||   ||
 07 01 03 02 02 Tagħmir, għamara, provvisti u servizzi ||   ||   ||   ||   ||   ||   ||   ||
 Subtotal - Intestatura 5 || 0.08  || 0.08  || 0.08  || 0.08  || 0.08  || 0.08  || 0.08  || 0.56 għall-ewwel 7 snin
 Barra mill-Intestatura 5 ||   ||   ||   ||   ||   ||   ||   ||
 07 01 04 ss – Nefqa fuq assistenza teknika u amministrattiva (eskluż l-istaff estern) mill-approprazzjonijiet tal-operat (dawk li kienu linji 'BA') ||   ||   ||   ||   ||   ||   ||   ||
 - Kwartieri ġenerali ||   ||   ||   ||   ||   ||   ||   ||
 - Delegazzjonijiet ||   ||   ||   ||   ||   ||   ||   ||
 07 01 05 03 - Nefqa maniġerjali oħra għal riċerka indiretta ||   ||   ||   ||   ||   ||   ||   ||
 10 01 05 03 - Nefqa maniġerjali oħra għal riċerka diretta ||   ||   ||   ||   ||   ||   ||   ||
 Linji oħra tal-baġit (speċifika fejn ikun meħtieġ) ||   ||   ||   ||   ||   ||   ||   ||
 Subtotal – Barra mill-Intestatura 5 ||   ||   ||   ||   ||   ||   ||   ||
 IS-SOMMA FINALI || 0.08  || 0.08  || 0.08  || 0.08  || 0.08  || 0.08  || 0.08  || 0.56 għall-ewwel 7 snin
[1]               http://www.acceptance.ec.europa.eu/environment/nature/invasivealien/docs/ias_discussion_paper.pdf
[2]               L-istudji kollha huma aċċessibbli minn hawn
http://ec.europa.eu/environment/nature/invasivealien/index_en.htm.
[3]               ref ĠU
[4]               ref ĠU
[5]               ĠU L 309, 13.12.1993,
p. 1.
[6]               ĠU
L 38, 10.2.1982, p. 1.
[7]               ĠU L 20, 26.1.2010,
p. 7.
[8]               ĠU L 206, 22.7.1992,
p. 7.
[9]               ĠU L 164, 25.6.2008,
p. 19.
[10]             ĠU L 327, 22.12.2000,
p. 1.
[11]             COM(2013) 260 final
[12]             COM(2013) 267 final
[13]             ĠU L 106, 17.4.2001,
p. 1.
[14]             ĠU L 168, 28.6.2007,
p. 1.
[15]             ĠU L 167, 27.6.2012,
p. 1.
[16]             ĠU L 309, 24.11.2009,
p. 1.
[17]             ĠU
L 61, 3.3.1997, p. 1.
[18]             COM (2008) 642 finali.
[19]             ĠU L 325, 9.12.2010,
p. 4.
[20]             ĠU L 204, 31.7.2012,
p. 131.
[21]             ĠU
L 156, 25.6.2003, p. 17.
[22]             ĠU
L 55, 28.2.2011, p. 13.
[23]             ĠU
L 55, 28.2.2011, p. 13.
[24]             Ara l-punti 19 u 24 tal-Ftehim Interistituzzjonali
għall-perjodu 2007-2013.
[25]             In-Netwerk Ewropew ta' Informazzjoni dwar
l-Ispeċijiet Aljeni (European Alien Species Information Network - EASIN)
għandu l-għan li jżid l-aċċess għad-dejta u
l-informazzjoni dwar l-ispeċijiet aljeni fl-Ewropa. L-EASIN
jiffaċilita l-esplorazzjoni tal-informazzjoni dwar l-ispeċijiet
aljeni eżistenti minn sorsi mqassma permezz ta' netwerk ta' servizzi fuq
l-internet interoperabbli, u jsegwi standards u protokolli rikonoxxuti fuq
livell internazzjonali. Il-proġett tnieda b'appoġġ
għall-implimentazzjoni tal-Istrateġija għall-Bijodiversità u
d-Direttiva Kwadru dwar l-Istrateġija Marina u sar disponibbli
għall-pubbliku minn Mejju 2012.
[26]             ICT: It-Teknoloġiji tal-Informazzjoni u
tal-Komunikazzjoni